Tiada lagi pemeriksaan status vaksinasi untuk masuk Haramain

KUALA LUMPUR, 7 Syaaban 1443H, Khamis – Prosedur pemeriksaan status vaksinasi ke atas pengunjung dan jemaah ke Masjidil Haram dan Masjid Nabawi di Arab Saudi dimansuhkan mulai Khamis, menurut Kementerian Haji dan Umrah (MoHU) Arab Saudi.

Dalam satu infografik mengenai prosedur operasi standard (SOP) terbaharu yang disiarkan di laman Twitter rasminya pada Khamis, MoHU turut menghapuskan syarat mendaftarkan maklumat vaksinasi sebelum mendapatkan visa umrah bagi jemaah dari luar Arab Saudi.

SOP terbaharu itu juga termasuk membatalkan syarat untuk mendapatkan permit bagi mendirikan solat di Masjidil Haram dan menziarahi makam Nabi Muhammad (SAW), manakala syarat untuk mendapatkan permit umrah dan menziarahi Rawdah tetap dikekalkan seperti sebelum ini.

Pengunjung Haramain kini tidak lagi perlu menjaga jarak fizikal, namun masih diwajibkan untuk memakai pelitup separuh muka sepanjang berada di dalam kawasan masjid.

Selain itu, pihak kementerian turut memansuhkan syarat untuk mengemukakan keputusan negatif ujian PCR atau RTK (Ag), di samping tidak lagi mewajibkan kuarantin bagi para jemaah yang datang dari luar Arab Saudi.-  Bernama


Azhar nafi tolak usul kosongkan jawatan Speaker

KUALA LUMPUR, 24 Muharram 1443H, Khamis – Datuk Azhar Azizan Harun nafi dakwaan bahawa beliau menolak usul supaya meletakkan jawatan sebagai Yang di-Pertua Dewan Rakyat daripada dibahas di Dewan Rakyat.

Dalam kenyataan hari ini, beliau mengakui pejabatnya telah menerima usul berkenaan daripada beberapa pengusul, namun telah mengutus surat kepada semua pengusul bahawa beliau tidak akan membuat sebarang keputusan mengenainya kerana terdapat pencanggahan kepentingan.

Beliau berkata, keputusan mengenai usul berkenaan yang mencadangkan beliau mengosongkan jawatan dan individu lain dilantik menggantikannya diserahkan kepada Timbalan Yang di-Pertua Dewan Rakyat, Datuk Mohd Rashid Hasnon.

“Saya tidak pernah mengambil bahagian dalam apa cara sekalipun atau campur tangan dalam apa-apa keputusan mengenai usul tersebut. Malah saya tidak tahu menahu mengenai apa-apa keputusan yang mungkin telah dibuat Timbalan Yang di-Pertua mengenai usul-usul tersebut,” katanya.

Azhar berkata demikian merujuk kepada laporan akhbar tempatan semalam bahawa usul menukar speaker berkenaan ditolak.

Beliau berkata, laporan berkenaan yang mendakwanya mengetepikan usul berkenaan daripada dibahas dan mempunyai unsur ‘innuendo’ (sindiran) bahawa ia ditolak oleh beliau adalah tidak benar, bersifat fitnah dan dibuat dengan niat menjatuhkannya.

“Saya akan mendapatkan nasihat undang-undang mengenai perkara ini dalam masa terdekat,” katanya.

Sementara itu, Mohd Rashid ketika dihubungi Bernama berkata, usul berkenaan sekiranya diluluskan akan dipaparkan dalam Aturan Mesyuarat pada hari persidangan Dewan Rakyat kelak.

Beliau berkata, pihaknya akan mempertimbangkan sama ada usul yang dimohon dipertimbangkan mematuhi Peraturan-peraturan Majlis Mesyuarat Dewan Rakyat.

“Setiap pengusul juga akan mendapat maklum balas terlebih dahulu mengenai kelulusan usul mereka,” katanya. – Bernama


Ketegangan di Russia: Kerajaan sedia bawa pulang rakyat Malaysia

KUALA LUMPUR, 9 Zulhijjah 1444H, Isnin – Kerajaan sedia membawa pulang seramai 755 rakyat Malaysia yang berada di Russia sekiranya keselamatan mereka terjejas, kata Timbalan Perdana Menteri, Datuk Seri Dr Ahmad Zahid Hamidi.

Beliau berkata, ketika ini kerajaan memantau rapi perkembangan ketegangan yang berlaku di negara itu terutamanya di Moscow.

“Namun pada masa sama, kerajaan melalui Wisma Putra sudah atur usaha untuk membawa pulang rakyat Malaysia di sana sekiranya perlu pada bila-bila masa.

“Menteri Luar, Datuk Seri Dr. Zambry Abd Kadir ada memberi taklimat kepada Perdana Menteri Datuk Seri Anwar Ibrahim dan saya sendiri, jadi kita pantau dahulu situasi di sana,” katanya.

Beliau berkata demikian dalam sidang media selepas merasmikan Persidangan Pertubuhan Akademi Kebangsaan Biro Siasatan Persekutuan (FBINAA) Bahagian Asia Pasifik ke-23 di sini, hari ini.

Turut hadir Ketua Polis Negara, Tan Sri Razarudin Husain, Presiden FBINAA Antarabangsa Tim Braniff; Penolong Pengarah Divisyen Operasi Antarabangsa FBI, Raymond P Duda; Duta Besar Amerika Syarikat (AS) ke Malaysia, Brian D McFeeters dan Timbalan Yang Dipertua Dewan Rakyat, Datuk Ramli Mohd Nor.

Media sebelum ini melaporkan Russia mengisytiharkan operasi memerangi pengganas di Moscow dan wilayahnya pada Sabtu dengan ketegangan semakin memuncak selepas kumpulan upahan Wagner, yang diketuai Yevgeny Prigozhin, juga pernah menjadi sekutu rapat Presiden Russia, Vladimir Putin, melancarkan pemberontakan untuk menjatuhkan tentera Russia.-  Bernama


ISMA Petra Jaya syor tambah tulisan Jawi di papan tanda

KUCHING, 6 Muharram 1442H, Selasa – Gerakan Islam Ikatan Muslimin Malaysia (ISMA) cawangan Petra Jaya menyarankan supaya menambah tulisan Jawi pada papan tanda jalan utama di bandar Kuching.

Yang Dipertua ISMA Petra Jaya, Mohammad Afiq Shazwan Abd Samat berkata, cadangan ini sebagai satu sokongan kepada Old Kuching Smart Heritage (OKSHe) anjuran kerajaan negeri bagi memperingati sejarah Kuching dan mempromosikan budaya setempat.

Katanya, usaha itu juga adalah mahu memperkenalkan tulisan tradisi bangsa Melayu serta Bumiputera Sarawak kepada pelancong‐pelancong dari luar negara.

“Pada masa sama kita mahu menghargai legasi sejarah tulisan Jawi sebagai sistem tulisan rasmi pemerintah di Sarawak sejak dahulu lagi.

“Jika kita lihat sejarah Jawi telah digunakan sejak zaman Empayar Brunei, sehingga Dinasti Brooke malah turut digunakan di dalam dokumen Pemasyhuran Malaysia bertarikh 16 September 1963,” katanya.

Beliau berkata demikian selepas pertemuan dengan Dewan Bandaraya Kuching Utara pagi tadi untuk menyerahkan usul berkenaan.

Antara kawasan bersejarah yang dicadangkan agar tulisan Jawi ditambah pada papan tanda seperti di kawasan kampung Melayu iaitu Tapak Persaudaraan Masjid Bintangor Haji Taha; Masjid Besar Kuching; Rumah Warisan Haji Taha/ Darul Kurnia.

Seterusnya monumen bersejarah seperti Old Court House; Balai Polis Sentral dan kawasan warisan perniagaan seperti India Street; Carpenter Street dan China Street.

Selain itu di Tebingan Sungai Sarawak; Kuching Waterfront; Kampung Boyan; Sungei Lajim dan Kubah Ria.

Mohammad Afiq berkata, hasrat ini juga sebagai satu usaha sempena Hari Sarawak, Hari Merdeka dan hari Malaysia untuk menghargai warisan sejarah dan bangsa, dan menyemarakkan perasaan cinta akan negara melalui tulisan Jawi.


Kemalangan 11 kenderaan Lebuh Raya Kuala Lumpur – Karak

KARAK, 26 Jamadilakhir 1443H, Sabtu – Aliran trafik di Lebuh Raya Kuala Lumpur-Karak (KLK) dilaporkan sesak disebabkan kemalangan.

Nahas yang membabitkan 11 buah kenderaan termasuk sebuah lori kontena berlaku sekitar pukul 9.30 pagi tadi sekali gus menyebabkan laluan KLK arah timur itu kesesakan hampir dua jam.

Kenyataan Lembaga Lebuhraya Malaysia (LLM) memaklumkan, kemalangan melibatkan lori kontena dengan beberapa buah kenderaan lain berlaku di laluan Genting Sempah-Bukit Tinggi yang mengakibatkan lorong kanan dan tengah terhalang.

Menerusi ciapan laman LPT Trafik, aliran trafik perlahan sepanjang 22.3 kilometer (KM) dari plaza tol Gombak hingga KM43.1 menghala ke timur berdekatan Gombak-Bukit Tinggi.

Aliran trafik KLK semakin sesak sejak pukul 8 pagi tadi ekoran pertambahan kenderaan sempena cuti tahun Baharu Cina.

Berdasarkan beberapa video tular di media sosial, nahas melibatkan 11 kenderaan termasuk lori berlaku di laluan bukit berhampiran kawasan rehat dan rawat (RnR) Genting Sempah.


Hakim berang tunggu Siti Bainun, peguam

KUALA LUMPUR, 30 Rejab 1444H, Selasa – Hakim Mahkamah Sesyen hari ini berang susulan pengasas Rumah Bonda, Siti Bainun Ahd Razali dan peguamnya tidak berada di mahkamah pada perbicaraan kes yang ditetapkan pada 9.30 pagi.

Hari ini Siti Bainun menyambung keterangannya pada prosiding membela dirinya atas pertuduhan mengabai dan menganiaya seorang remaja perempuan sindrom Down yang dikenali sebagai Bella di hadapan Hakim Izralizam Sanusi.

Di awal prosiding, Izralizam bertanyakan kepada pembantu peguam, Siti Zulaikha Zulkifli yang berada dalam bilik bicara mahkamah di mana peguam Mohammad Farhan Maaruf.

“Peguam bela di mana? Semalam saya telah tetapkan pukul berapa? 9.30 pagi betul? Awak ingatkan sikit anak guam awak (Siti Bainun). Dia adalah Orang Kena Tuduh (OKT), semalam lambat, hari ini lambat.”

Siti Zulaikha kemudian memaklumkan Siti Bainun sudah tiba di mahkamah namun dia mungkin pergi ke tandas.

Ketika ini Siti Bainun dilihat memasuki galeri awam dan hakim itu meminta Siti Bainun memasuki kandang tertuduh.

Izralizam: “OKT (Orang Kena Tuduh), kamu pergi mana tadi? Saya sudah kata semalam kes bermula pada 9.30 pagi. Kenapa kamu keluar. Sepatutnya kamu berada dalam mahkamah. Saya dah masuk, timbalan pendakwa raya dah masuk, kenapa kamu tidak boleh?

Siti Bainun: “Saya ada dekat luar. Jawab panggilan. Saya tidak dengar mahkamah sudah bermula.”

Hakim itu kemudiannya mengingatkan semua pihak supaya menetapi masa.

Semasa prosiding hari ini juga, Izralizam menegaskan bahawa tiada isu yang boleh memperjudiskan Siti Bainun dalam prosiding membela dirinya itu.

Beliau berkata, walaupun Siti Bainun, 31, mempunyai hak untuk melantik, memilih dan menukar peguam namun penukaran peguam di saat akhir semasa tarikh perbicaraan ditetapkan telah menjejaskan perjalanan kes itu di mahkamah.

“Saya ingin memberi peringatan kepada peguam, supaya berhati-hati dalam mengemukakan hujahan dan pernyataan yang merujuk kepada dakwaan bahawa tertuduh seolah-olah tidak diberikan peluang menjawab hujahan pendakwaan dan seolah-seolah diprejudiskan ketika perbicaraan pembelaan dijalankan kerana Siti Bainun tidak diwakili peguam.

“Saya percaya ia merujuk kepada tarikh perbicaraan pada 26 dan 27 Januari lepas kerana pada tarikh itu peguam tiada selepas menarik diri daripada mewakili Siti Bainun.

“Untuk ingatan peguam, pada dua tarikh itu, saya hanya mengarahkan tertuduh membaca pernyataan saksi dan pernyataan saksi tambahan yang tidak dibantah oleh pihak pendakwaan,” katanya sebelum perbicaraan kes Siti Bainun itu bemula.

Semalam, Siti Bainun melantik semula peguam Mohammad Farhan untuk mewakilinya dalam prosiding membela diri selepas peguam itu dan empat peguam lain menarik diri daripada mewakili tertuduh.

Sementara itu, Izralizam berkata, pernyataan saksi tersebut telah disediakan oleh lima peguam yang mewakili Siti Bainun sebelum ini termasuk Mohammad Farhan dan ia telah diserahkan kepada Timbalan Pendakwa Raya mengikut prosedur yang ditetapkan.

“Saya percaya kamu (Mohammad Farhan) sebahagian daripada peguam yang sediakan pernyataan saksi-saksi itu. Jadi, tiada isu yang boleh memprejudiskan tertuduh kerana pernyataan yang dibantah pendakwaan, saya tangguh sehingga tertuduh diwakili peguam.

“Saya telah berulang kali menyatakan perkara itu kepada tertuduh (Siti Bainun) dan pada 27 Januari lepas, Siti Bainun telah selesai membaca pernyataan saksi yang tidak dibantah,” kata Izralizam.

Selain itu, Izralizam memberi amaran kepada Siti Bainun bahawa mahkamah telah merekodkan wanita itu telah tiga kali melantik peguam dan meminta supaya Siti Bainun mematuhi serta menghormati arahan mahkamah itu.

Perbicaraan bersambung petang ini. – Bernama


Jenayah perang, 84 peratus rakyat Kanada setuju ICC siasat Israel

OTTAWA, 1 Safar 1442H, Sabtu – Sebanyak 84 peratus daripada rakyat Kanada bersetuju dengan tindakan Mahkamah Jenayah Antarabangsa (ICC) melakukan siasatan jenayah perang terhadap negara haram Israel.

Malah, kemungkinan Kanada memindahkan kedutaannya di Baitulmaqdis al-Quds, Palestin turut dikenal pasti.

Tinjauan dilakukan oleh agensi Keadilan dan Keamanan Kanada di Timur Tengah (CJME), Independent Jewish Voices Canada dan United Network for Justice and Peace di Palestin-Israel.

Pada masa sama, rakyat Kanada turut menyokong kebebasan ICC, selain tidak mahu kerajaan campur tangan dalam urusan mahkamah termasuk menghalang siasatan.

Hanya satu pertiga rakyat Kanada berpendapat kerajaan perlu campur tangan sekiranya siasatan ICC bertentangan dengan hujah Ottawa.

CJME menegaskan, siasatan penting memandangkan kerajaan Kanada pada bulan Februari telah mengirimkan surat kepada ICC – sebagai salah satu usaha menghalang dakwaan jenayah perang ke atas Israel.

Tinjaun yang turut mendapat kerjasama dari EKOS Research Associates itu memutuskan sebilangan besar rakyat Kanada tidak mahu menafikan tuduhan pelanggaran hak asasi manusia oleh mana-mana negara, terutamanya Israel walau apa jua alasan diberikan.

Sebanyak 86 peratus rakyat Kanada tidak bersetuju dengan dakwaan bahawa, Ottawa harus mengabaikan tindakan pelanggaran hak asasi manusia Israel, memandangkan mereka adalah sekutu kepada negara tidak diikiraf itu. – Agensi


PAS sokong syor teks Perlembagaan versi bahasa Melayu

BANGI, 18 Jamadilakhir 1444H, Rabu – Usaha untuk menjadikan bahasa Melayu sebagai teks sahih Perlembagaan wajar disambut baik kerana selari dengan pemerkasaan Bahasa Kebangsaan yang menjadi sebahagian daripada identiti negara.

Ketua Pemuda PAS, Ustaz Ahmad Fadli Shaari berkata, usaha berkenaan diyakini mampu menjernihkan lagi kekeliruan yang berlaku di mahkamah.

“Usaha menterjemahkan Perlembagaan ke versi bahasa Melayu juga akan memberi penafsiran yang lebih tepat terhadap peruntukan Perlembagaan, serta tidak mengenepikan semangat sebenar Perlembagaan Persekutuan yang mengangkat Islam sebagai agama Persekutuan, serta aspirasi perjanjian sosial yang sudah lama termeterai.

“Tindakan ini selaras dengan Perkara 160B Perlembagaan Persekutuan, yang menyatakan bahawa sekiranya terdapat percanggahan atau perselisihan antara teks Bahasa Kebangsaan dan bahasa Inggeris, maka teks Bahasa Kebangsaan sepatutnya mengatasi teks Bahasa Inggeris,” katanya dalam kenyataan, hari ini.

Mengulas lanjut, beliau yang juga Ahli Parlimen Pasir Mas itu berkata, teks sahih Perlembagaan Persekutuan dalam Bahasa Kebangsaan telah wujud dan dilancarkan oleh Yang di-Pertuan Agong sejak 2003 lagi.

Tegasnya, perkara tersebut bukan lagi persoalan terjemahan tetapi melibatkan pelaksanaan agar menjadikan teks Perlembagaan Persekutuan dalam Bahasa Malaysia sebagai versi muktamad yang akan dirujuk oleh semua.

Atas dasar itu, Pemuda PAS menyeru kepada seluruh rakyat Malaysia agar memberikan sokongan penuh kepada usaha baik berkenaan.

Jumaat lalu, Peguam Negara, Tan Sri Idrus Harun menggesa kerajaan supaya edisi Perlembagaan Persekutuan yang diterjemah ke Bahasa Melayu menggantikan teks asal dalam Bahasa Inggeris sebagai versi rasmi.

AG menegaskan Perlembagaan Persekutuan perlu dicetak semula bagi memasukkan Perlembagaan bersejarah terkini mengikut 160A Perlembagaan Persekutuan.


PRN Sabah tak perlu tangguh, keadaan masih terkawal

PUTRAJAYA, 4 Safar 1442H, Selasa – Pilihan Raya Negeri (PRN) Sabah tidak perlu ditangguh dan boleh diteruskan dengan pelaksanaan prosedur operasi standard (SOP) yang ketat, antaranya mewajibkan pengundi bergejala dan menjalani kuarantin mendapatkan kebenaran Pejabat Kesihatan Daerah terlebih dahulu untuk mengundi.

Ketua Pengarah Kesihatan Tan Sri Dr Noor Hisham Abdullah, ketika mengulas kebimbangan orang ramai mengenai PRN Sabah kerana negeri itu mencatat peningkatan mendadak kes positif COVID-19, berkata keadaan masih terkawal.

“Kami bekerjasama dengan agensi lain bagi memastikan pilihan raya itu berjalan lancar selain mengambil langkah mempertingkat pengesanan kes terutama di Tawau, Lahad Datu, Kunak dan Semporna.

“Keadaan adalah terkawal dan Kementerian Kesihatan optimis mampu mengekang penularan COVID-19 serta menangani keadaan secara keseluruhan,” katanya pada sidang media perkembangan COVID-19 di sini hari ini.

Beliau berkata kebenaran untuk keluar mengundi tertakluk kepada jarak antara lokasi pusat mengundi dan tempat tinggal mereka.

“Kes yang terdedah kepada kes positif, mereka boleh diberikan masa dan ruang untuk melaksanakan kewajipan mengundi tertakluk kepada pusat mengundi.

“Kalau pusat mengundi dekat, tiada masalah tetapi kalau pusat mengundi jauh atau kena naik kapal terbang dan sebagainya, jadi ada isu.

“Apa yang kita ingin lihat kalau pusat mengundi dengan (tempat tinggal) mereka adalah dekat, kita boleh beri mereka pelepasan untuk mereka mengundi, tetapi mereka kena mohon untuk mengundi. Kita kena dimaklumkan,” katanya.

Dr Noor Hisham bagaimanapun berkata pengundi yang positif COVID-19 tidak akan dibenarkan keluar mengundi dan hospital tidak boleh dijadikan pusat mengundi.

“Kalau kita nak laksana undian dalam hospital, hospital tu kena diwartakan tapi setakat ini, hospital tak diwartakan sebagai pusat mengundi,” katanya.

Dr Noor Hisham memaklumkan Kementerian Kesihatan (KKM) turut menjalankan aktiviti kawalan kesihatan awam dan menambah baik kesiapsiagaan bagi mendepani peningkatan kes di Sabah.

Antaranya, KKM mempergiat saringan kontak rapat kes positif COVID-19 serta saringan bersasar, menambah katil bagi kes positif di Hospital Lahad Datu, Hospital Tawau dan Hospital Kunak selain menyediakan beberapa lokasi sebagai pusat kuarantin untuk menempatkan pesakit dalam siasatan.

Ditanya mengenai mereka yang pulang dari Sabah, Dr Noor Hisham berkata individu bergejala diwajibkan menjalani ujian COVID-19 manakala yang tidak bergejala digalakkan menjalani ujian itu atas inisiatif sendiri. – Bernama


UAE sahkan tiga kes baharu cacar monyet

DUBAI, 24 Zulhijjah 1443H, Ahad – Emiriah Arab Bersatu (UAE) mengesahkan tiga kes cacar monyet baharu, ketika pihak berkuasa kesihatan memantau dengan teliti penyakit berkenaan.

Anggota masyarakat digesa oleh Kementerian Kesihatan dan Pencegahan supaya mengambil langkah keselamatan serta pencegahan ketika dalam perjalanan atau apabila dikelilingi orang ramai.

Kementerian Kesihatan dan Pencegahan meyakinkan orang ramai bahawa pihak berkuasa kesihatan UAE sedang mengambil semua langkah yang perlu untuk menyiasat, memeriksa serta memantau kesihatan mereka dijangkiti atau merupakan kontak rapat pesakit.

Pegawai kesihatan menggesa orang ramai mendapatkan maklumat daripada sumber rasmi negara dan mengelak daripada menyebarkan khabar angin atau berita palsu.

Orang ramai dinasihat untuk memantau perkembangan terkini dan garis panduan yang dikeluarkan oleh pihak berkuasa UAE. – Agensi


UMNO minta Muhyiddin, Takiyuddin letak jawatan secara terhormat

BANGI, 19 Zulhijjah 1442H, Khamis – UMNO hari ini meminta Perdana Menteri, Tan Sri Muhyiddin Yassin dan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan meletakkan jawatan secara terhormat.

Gesaan UMNO itu susulan kesal dengan tindakan kerajaan pimpinan Muhyiddin mengingkari titah Yang di-Pertuan Agong, yang mahu semua Ordinan Darurat dibahaskan dan diungkaikan di Parlimen seiring Perkara 150(3) Perlembagaan Persekutuan.

Lebih mendukacitakan apabila Seri Paduka Baginda mendedahkan bahawa pembatalan Ordinan-Ordinan Darurat yang diumumkan Takiyuddin pada Isnin lalu di Parlimen, amat mengelirukan kerana belum mendapat perkenan.

Presiden UMNO, Datuk Seri Dr Ahmad Zahid Hamidi berkata, tindakan itu jelas satu bentuk penderhakaan terhadap Yang di-Pertuan Agong, bahkan membelakangkan prinsip Perlembagaan Persekutuan.

Atas dasar itu, beliau meminta Ahli-Ahli Parlimen UMNO menzahirkan dan melaksanakan keputusan Majlis Kerja Tertinggi (MKT) parti pada 7 Julai lalu, untuk menarik sokongan ke atas Muhyiddin sebagai Perdana Menteri.

“Keputusan ini bagi memenuhi sumpah jawatan selaku Ahli Parlimen yang wajib menumpahkan taat setia kepada KDYMM Seri Paduka Baginda Yang di-Pertuan Agong dan memelihara, melindungi dan mempertahankan Perlembagaan Persekutuan pada setiap masa.

“Pendirian ini juga seiring dengan asas dan matlamat penubuhan UMNO untuk sentiasa memelihara dan membela institusi Raja-Raja Melayu sebagaimana termaktub dalam Fasal 3 Perlembagaan UMNO,” katanya dalam kenyataan hari ini.


AS gesa Palestin-Israel berdamai, tamat konflik dan keganasan

RAMALLAH, 10 Rejab 1444H, Rabu – Setiausaha Negara Amerika Syarikat (AS), Antony Blinken mengulangi gesaan supaya Israel dan Palestin yang berkonflik segera menamatkan keganasan dan mencari jalan penyelesaian bersama.

Pandangan diplomat tertinggi Washington itu disuarakan ketika beliau bertemu dengan Presiden Palestin, Mahmoud Abbas di Tebing Barat sempena jelajah ke negara Timur Tengah dengan tujuan mengekang pertumpahan darah.

Beliau menggesa kedua-dua pihak bertenang susulan insiden seorang lelaki Palestin bersenjata menembak mati tujuh individu di penempatan Israel di Baitulmaqdis, Jumaat lalu, sehari selepas serbuan tentera Zionis yang menembak 10 rakyat Palestin.

Sepanjang Januari, konflik dua pihak itu telah mengorbankan 35 orang dewasa dan kanak-kanak Palestin – termasuk penyerang, militan dan orang awam serta enam orang awam Israel, manakala seorang warga Ukraine terbunuh, Jumaat lalu.

Blinken berkata, rakyat Palestin kini sedang menghadapi ‘harapan yang semakin mengecil’ dan perkara berkenaan perlu diubah segera.

Beliau juga menjelaskan pihaknya akan memberikan bantuan kepada Palestin berikutan rakyatnya kini sangat memerlukan bantuan dari pihak luar.

AS akan menyediakan pembiayaan tambahan sebanyak AS$50 juta melalui Pertubuhan Bangsa-Bangsa Bersatu (PBB) serta menyediakan perkhidmatan telekomunikasi berkelajuan tinggi 4G kepada rakyat Palestin.

Sebelum ini, Pihak Berkuasa Palestin (PA) melaksanakan perjanjian kerjasama dengan Israel selepas berlakunya pencerobohan terbesar dalam beberapa tahun.

Bagaimanapun, Abbas berkata, kerajaan Israel perlu bertanggungjawab atas apa yang dilakukan kerana tindakan itu menjejaskan dan melanggar


COVID-19: New Zealand buka sempadan kepada 60 negara

WELLINGTON, 1 Syawal 1443H, Isnin – New Zealand mengalu-alukan ribuan pelancong dari seluruh dunia pada Isnin, ketika negara itu membuka sempadannya kepada pelawat dari sekitar 60 negara termasuk Amerika Syarikat (AS), Britain dan Singapura buat kali pertama sejak COVID-19 melanda pada awal 2020.

Pengembara luar disambut dengan coklat popular buatan tempatan di pintu ketibaan Auckland ketika penerbangan pertama dari Los Angeles dan San Fransisco.

Malah, situasi hiba turut menyelubungi pintu ketibaan apabila keluarga menangis sambil berpelukan setelah disatukan semula untuk kali pertama setelah lebih dua tahun.

New Zealand mengenakan beberapa sekatan paling sukar di dunia ketika wabak itu, dan mula melonggarkan langkah bagi meningkatkan sektor pelancongan serta mengurangkan kekurangan tenaga kerja ekoran varian Omicron.

Sempadan dibuka kepada warga New Zealand dan Australia pada Februari serta Mac.

Kini pelawat dari sekitar 60 negara pengecualian visa boleh masuk selagi mereka sudah divaksinasi dan ujian saringan negatif COVID-19. Tiada keperluan untuk kuarantin setakat ini.

Pada Isnin, 43 penerbangan antarabangsa dijadualkan tiba atau berlepas dari Lapangan Terbang Antarabangsa Auckland yang membawa kira-kira 9,000 penumpang.

Setakat ini, pelancong dari beberapa negara termasuk India dan China terus dihalang dengan ke New Zealand sehingga Oktober nanti. – Agensi


Denmark mahu praktis undang-undang cegah provokasi bakar al-Quran

COPENHAGEN, 13 Muharam 1445H, Isnin – Kerajaan Denmark akan berusaha membentuk undang-undang yang membolehkan pihak berkuasa menghalang tindakan membakar naskhah al-Quran, kata Menteri Luar, Lars Lokke Rasmussen.

“Tindakan itu amat menyinggung perasaan serta langkah melulu yang dilakukan segelintir individu.

“Perbuatan membakar al-Quran di hadapan kedutaan itu tidak mewakili nilai yang dibina oleh masyarakat Denmark,” katanya dalam satu kenyataan pada Ahad.

“Oleh itu, kerajaan Denmark akan ‘meneroka’ kemungkinan campur tangan – contohnya apabila negara, budaya dan agama lain dihina, sehingga membawa kesan negatif yang ketara kepada Denmark, tidak kurang juga soal keselamatan,” katanya.

Denmark dan Sweden menjadi tumpuan antarabangsa dalam kebelakangan ini berikutan protes yang mana al-Quran telah dirosakkan dan dibakar.

Sebelum ini, Menteri Luar Turkiye, Hakan Fidan menggesa Sweden mengambil langkah konkrit untuk mencegah tindakan membakar al-Quran, kata sumber Kementerian Luar.

Dalam panggilan telefon, Fidan memberitahu rakan sejawatannya daripada Sweden, Tobias Billstrom bahawa penerusan ‘tindakan keji’ sebegitu di bawah nama kebebasan bersuara adalah tidak boleh diterima.

Fidan dan Billstrom turut membincangkan permohonan keahlian pakatan tentera Pertubuhan Perjanjian Atlantik Utara (NATO) Sweden, kata sumber. – Agensi


Kelonggaran SOP: Rakyat pilih kekal pakai pelitup muka, imbas MySejahtera

KUALA LUMPUR, 29 Ramadan 1443H, Ahad – Berkuat kuasa hari ini, pemakaian pelitup muka di luar bangunan dan kawasan terbuka tidak diwajibkan tetapi adalah atas pilihan individu dan pemakaiannya diwajibkan apabila berada di dalam bangunan dan pengangkutan awam termasuk e-hailing.

Selain itu, bermula hari ini juga imbasan kod QR menggunakan aplikasi MySejahtera sebagai prosedur operasi standard (SOP) daftar masuk ke premis tidak lagi diwajibkan.

Tinjauan Bernama di beberapa negeri mendapati kebanyakan masyarakat masih kekal mengamalkan SOP yang dilaksanakan sebelum ini dan merasa agak kekok untuk melakukan sebaliknya meskipun ia telah dibenarkan.

Di KUALA LUMPUR, tinjauan di taman KLCC mendapati kebanyakan pengunjung ke taman riadah itu masih mengenakan pelitup muka dan ini diakui seorang pengunjung, Edison Yap, 34, yang menyifatkan tindakan tidak memakai pelitup muka di tempat ramai dan terbuka sebagai janggal.

Beliau yang meluangkan masa di hujung minggu dan cuti umum bersempena dengan Hari Pekerja bersama isteri dan anak berkata dia sekeluarga memilih untuk memakai pelitup muka memandangkan telah menjadi kebiasaan.

Keadaan sama juga didapati ketika menjengah ke Suria KLCC dengan orang ramai masih mematuhi SOP diamalkan sejak negara mula dilanda pandemik COVID-19.

Di SELANGOR, tinjauan di Pasar Tani di Seksyen 13, Shah Alam mendapati kebanyakan pengunjung yang hadir masih memakai pelitup muka di kawasan terbuka malah ada turut mengimbas kod QR aplikasi MySejahtera yang diletakkan berdekatan pintu masuk.

Pengunjung, Ahmad Fakharudin Abdul Halim, 26, berkata berikutan pemakaian pelitup muka yang sebelum ini diwajibkan menyebabkan dia terlupa bahawa ketetapan itu telah mula dilonggarkan hari ini.

“Pakai pelitup muka sekarang ini bukanlah satu bebanan sebab sudah dua tahun kita amalkan. Namun dengan adanya kelonggaran itu, sekurang-kurangnya rakyat boleh berasa lega sebab ia (memberi) gambaran keadaan negara semakin pulih,” katanya.

Keadaan sama turut disaksikan di JOHOR, dengan orang ramai masih kekal mengenakan pelitup muka dalam tinjauan di Terminal Bas Larkin Sentral.

Warga emas, Hasnah Ali, 74, dan Mohd Yusoff Abdullah, 75, yang ditemui berkata pemakaian pelitup muka adalah sangat penting berikutan faktor umur yang membolehkan mereka terdedah kepada penyakit berjangkit.

Di KELANTAN, tinjauan di bazar raya di Kota Bharu yang diadakan di kawasan terbuka mendapati rata-rata orang awam masih lagi memakai pelitup muka ketika membeli-belah.

Pengunjung, Mohd Zulhafiz Rosman, 31, berkata walaupun kerajaan tidak mewajibkan pemakaian pelitup muka di kawasan terbuka, namun demi pelindungan diri, dia akan terus memakainya.

Di MELAKA, tinjauan di sebuah pusat beli-belah di Ayer Keroh keadaan sama dengan kepatuhan masyarakat terhadap SOP lama dan Di PULAU PINANG, tinjauan pula mendapati selain kebanyakan masyarakat mengekalkan pemakaian pelitup muka di kawasan terbuka, premis-premis peniagaan juga masih kekal mempamerkan kod imbas MySejahtera.

Pemilik kedai runcit Anwar Sadat, 42, berkata dia akan mengekalkan kod imbas MySejahtera buat sementara waktu sebagai langkah berhati-hati.

“Nak imbas kod MySejahtera itu adalah terpulang kepada pelanggan. Saya juga wajibkan pemakaian pelitup muka dalam kedai saya,” katanya. – Bernama


Jika benar dakwaan Anwar, PRU15 langkah terbaik

BANGI, 6 Safar 1442H, Khamis – Langkah terbaik menangani krisis politik yang tidak berkesudahan adalah dengan mengembalikan kuasa rakyat bagi menentukan semula kerajaan yang berhak memerintah melalui Pilihan Raya Umum Ke-15 (PRU15).

Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim berkata, PRU15 jalan penyelesaian terbaik, jika apa yang didakwa Datuk Seri Anwar Ibrahim semalam adalah benar.

Beliau berkata, pengumuman yang dibuat Presiden PKR yang mendakwa kononnya mendapat majoriti membentuk kerajaan bukan satu berita yang disambut gembira, sebaliknya membimbangkan rakyat.

“Sebenarnya tiada satu pun yang boleh memberikan keuntungan kepada watan ini.

“Negara amat malang kerana memiliki barisan pimpinan politik yang telah hilang hala tuju, sebaliknya berjuang demi kepentingan parti politik masing-masing,” katanya ketika dihubungi Ismaweb.net hari ini.

Semalam, Anwar yang juga Ahli Parlimen Port Dickson mendakwa memperoleh majoriti kukuh untuk membentuk kerajaan baharu dengan matlamat membela nasib rakyat.

Beliau memaklumkan mendapat sokongan Ahli Parlimen daripada pelbagai parti termasuk dalam kalangan Melayu dan Islam, namun tidak mendedahkan jumlah merekaaa yang menyokongnya.

Bahkan, Presiden UMNO, Datuk Seri Ahmad Zahid Hamidi turut memberitahu, beliau dimaklumkan ramai Ahli Parlimen UMNO dan BN yang menyatakan sokongan terhadap Presiden PKR itu.

“UMNO dan BN tidak dapat menghalang Ahli-Ahli Parlimen yang mengambil keputusan untuk menyokong Anwar yang berhasrat untuk menghadap Yang di-Pertuan Agong bagi menyatakan hasrat beliau.

“Saya menghormati pendirian Ahli Parlimen berkenaan,” kata Zahid.

Melihat pendirian pemimpin yang makin bercelaru, Ustaz Zamani merayu kepada rakyat untuk memilih calon yang berwibawa, berintegriti dan mampu membawa agenda untuk mendaulatkan watan pada PRU15 kelak.

“…diharap semua rakyat hendaklah mengenalpasti MP yang mudah untuk melompat dan tidak bermaruah.

“BERJASA melihat bahawa Ahli Parlimen yang melompat ini adalah MP mencari kepentingan diri.

“Mereka adalah spesis seperti semut di mana ada gula di situlah mereka berkerumun, bukan setakat berkerumun mati pun mereka sanggup. Mereka ini bukannya negarawan, tetapi tamak tahap sawan,” katanya.


Jangan heret agama ke kancah politik kepartian: Mufti

GEORGE TOWN, 17 Zulkaedah 1444H, Selasa Titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya jangan jadikan agama Islam sebagai polemik politik perlu dihormati serta dipatuhi oleh semua rakyat negara ini, terutama pemimpin parti politik.

Mufti Pulau Pinang, Datuk Seri Dr Wan Salim Wan Mohd Noor berkata, titah baginda itu tentunya lahir daripada keinsafan tentang betapa pentingnya kesucian agama Islam dipelihara, di samping mengekalkan keharmonian antara warganegara berbilang kaum.

“Sebagai seorang yang berkecimpung di dalam bidak kefatwaan selama hampir satu dekad saya suka mengingatkan semua pihak supaya tidak mengheret agama ke dalam kancah politik kepartian, ini adalah agar imej agama Islam tidak tercemar kerana dikaitkan dengan pandangan politik yang mungkin tersalah disebabkan kelemahan manusia.

“Memang politik tidak boleh dipisahkan daripada Islam tetapi politik yang dimaksudkan di sini ialah usaha-usaha untuk melaksanakan keadilan, kebajikan dan kemakmuran menerusi pemerintahan untuk kepentingan rakyat jelata,” katanya dalam kenyataan hari ini.

Beliau berkata demikian bagi mengulas titah Al-Sultan Abdullah yang mengingatkan seluruh rakyat negara ini agar tidak menjadikan isu agama sebagai polemik politik.

Dalam titah sempena Hari Keputeraan Rasmi Yang di-Pertuan Agong semalam, Seri Paduka turut mengajak semua pihak membuang agenda retorik perpecahan dengan bersatu hati untuk mengemudi negara ke arah pembentukan masa hadapan lebih baik.

Mengulas lanjut, Wan Salim berkata, dari sudut lain sistem demokrasi di dalam pemerintahan bukan sahaja ditandai dalam bentuk pilihan raya yang bebas, malah ia mesti diterjemahkan ke dalam usaha menghormati hak-hak seluruh warganegara termasuk golongan minoriti.

Katanya, Islam itu mesti dilihat lebih besar daripada sebuah parti politik atau mana-mana organisasi yang ditubuhkan manusia dan Islam juga adalah satu misi Ilahi yang suci manakala parti politik adalah ciptaan manusia yang terdedah kepada kelemahan dan kekurangan.

“Umat Islam wajib terikat kepada prinsip-prinsip Islam, tetapi mereka diharuskan memilih mana-mana parti untuk diikuti. Seorang Muslim yang enggan mematuhi mana-mana rukun Islam adalah berdosa, tetapi tidak mengundi parti tertentu tidaklah salah di sisi Islam,” katanya. – Bernama


Tengku Zafrul tempelak PN, janji keluar KWSP bukan penyelesaian jangka panjang

KUALA LUMPUR, 14 Rabiulakhir 1444H, Rabu – Tengku Datuk Seri Zafrul Tengku Abdul Aziz berkata, tindakan membenarkan pendeposit mengeluarkan simpanan Kumpulan Wang Simpanan Pekerja (KWSP) mereka sendiri mungkin bukan penyelesaian jangka panjang yang mampan untuk rakyat.

Menteri Kewangan itu berkata, rakyat perlu dibantu oleh kerajaan, bukan disuruh mengeluarkan simpanan masa depan sendiri untuk terus hidup.

“KWSP ibarat pencen. Ini seperti meminta mereka mengambil pencen sendiri sebelum bersara,” katanya ketika mengulas janji Perikatan Nasional bahawa ia akan mempertimbangkan satu lagi pusingan pengeluaran KWSP jika menang.

Terdahulu, Pengerusi PN, Tan Sri Muhyiddin Yassin berkata, gabungannya akan membenarkan pengeluaran KWSP sama seperti penarikan i-Lestari dan i-Sinar sejak dua tahun lepas ketika kemuncak penularan wabak COVID-19.

Sementara itu, Presiden PKR, Datuk Seri Anwar Ibrahim juga berkata, membenarkan pengeluaran sedemikian adalah tidak berfaedah kerana ia adalah wang rakyat sendiri.

“Tumpuan harus diberikan kepada memulihkan ekonomi yang perlahan, menurunkan harga barangan.

“Selain berusaha untuk meningkatkan pelaburan asing dan menyelesaikan isu-isu lain yang melumpuhkan seperti jurang pendapatan, pengangguran dan kemiskinan,” katanya.

Terdahulu, Pengerusi PN, Tan Sri Muhyiddin Yassin memaklumkan akan meneliti pengeluaran KWSP secara bersasar jika parti itu mendapat mandat dalam PRU15.

Bagaimanapun Muhyiddin berkata, pengeluaran bersasar itu harus dinilai terlebih dahulu terutama dalam aspek jumlah baki simpanan pencarum yang memohon untuk lakukan pengeluaran berkenaan.


47 maut serangan udara Pakistan di Afghanistan

KABUL, 16 Ramadan 1443H, Isnin – Angka kematian akibat serangan udara tentera Pakistan ke atas sasaran di wilayah timur Afghanistan, Khost dan Kunar pada hari Sabtu meningkat kepada sekurang-kurangnya 47, kata pegawai semalam.

“41 orang awam, terutamanya wanita dan kanak-kanak, terbunuh dan 22 yang lain cedera dalam serangan udara oleh tentera Pakistan berhampiran Talian Durand di wilayah Khost,” kata Pengarah Maklumat dan Budaya di Khost, Shabir Ahmad Osmani kepada AFP.

Dua pegawai lain mengesahkan angka kematian di Khost, manakala seorang pegawai Afghanistan berkata pada hari Sabtu bahawa enam orang terbunuh di wilayah Kunar.

Saluran berita terbesar Afghanistan, TOLO News, menunjukkan imej mayat kanak-kanak yang dikatakan terbunuh dalam serangan udara itu.

Saluran yang sama menunjukkan bantahan oleh ratusan penduduk di Khost yang mengutuk Pakistan dan menjerit slogan anti-Pakistan.

Tentera Pakistan tidak mengulas mengenai serangan itu, tetapi pada hari Ahad Kementerian Luar di Islamabad menggesa pihak berkuasa Taliban di Kabul untuk mengambil ‘tindakan tegas’ terhadap pasukan  bersenjata yang melancarkan serangan terhadap Pakistan dari tanah Afghanistan.

“Pengganas menggunakan tanah Afghanistan tanpa sebarang hukuman untuk menjalankan aktiviti di dalam Pakistan,” menurut kenyataan itu, yang luar biasa keras dalam bahasanya.

Ketegangan sempadan antara Pakistan dan Afghanistan telah meningkat sejak Taliban merampas kuasa tahun lalu, dengan Islamabad mendakwa kumpulan bersenjata melakukan serangan berterusan dari tanah Afghanistan.

Sejak pengambilalihan Taliban, Islamabad telah mendahului dalam menekan dunia untuk terlibat dengan kerajaan Afghanistan. – Agensi


ISMA bantah penggunaan doktrin BSD

BANGI, 12 Safar 1444H, Jumaat – Tidak mustahil penggunaan Doktrin Struktur Asas (BSD) dalam perundangan dan amalan di Mahkamah Persekutuan boleh menggugat asas pembentukan negara.

Bahkan, ia juga dibimbangi boleh menimbulkan kekacauan dalam perundangan negara setelah amalan pengasingan tiga kuasa terhapus.

Atas dasar itu, gerakan Islam utama, Ikatan Muslimin Malaysia (ISMA) membantah penggunaan BSD yang ingin dijadikan amalan di Mahkamah Persekutuan.

Presidennya, Ustaz Muhammad Fauzi Asmuni berkata, ISMA gusar jika BSD dijadikan amalan perundangan, ini secara tidak langsung akan menggugat kuasa dan merendahkan lagi martabat Mahkamah Syariah.

“Selaku rakyat Malaysia, ISMA melihat BSD ini akan menidakkan hak sebagai rakyat Malaysia selaku penggubal undang-undang melalui Parlimen.

“Justeru itu, ISMA menyokong sepenuhnya petisyen yang dilancarkan oleh saudara Lukman Sheriff dan rakan-rakan peguamnya (http://chnng.it/Z5hWSmfMsL),” katanya dalam kenyataan hari ini.

Pada masa sama, beliau berkata, ISMA juga akan melancarkan kempen menentang BSD dan mengajak semua badan-badan kerajaan, bukan kerajaan serta seluruh umat Islam untuk turut serta.

Semalam, Ismaweb.net melaporkan lima peguam – atas kapasiti peribadi – melancarkan petisyen bantahan ke atas penggunaan BSD di Mahkamah Persekutuan kebelakangan ini.

Petisyen itu dilancarkan bersama lima peguam iaitu Datuk Zainul Rijal Abu Bakar, Lukman Sheriff Alias, Yusfarizal Yusoff, Aidil Khalid dan Badruzzaman Ishak.

Dalam kenyataan bersama, mereka berkata, BSD yang diceduk dari India sudah ditolak penggunaannya oleh mahkamah tertinggi di Malaysia selama lebih 60 tahun dan oleh hakim-hakim agung seperti Almarhum Sultan Azlan Shah, Tun Mohd Sufian dan Tun Abdul Hamid.

Dakwa mereka, BSD yang cuba diterima dan diperkenalkan Mahkamah Persekutuan sekarang ini mempunyai ciri-ciri seperti pendirian bahawa Perlembagaan negara mempunyai struktur asas yang ditentukan oleh mahkamah yang tidak boleh dipinda oleh Parlimen.

Setakat jam 11 pagi ini, petisyen di platform change.org itu sudah menerima lebih 1,700 tandatangan.


Bajet 2023: Dinamik dan lebih fleksibel

KUALA TERENGGANU, 22 Muharam 1444H, Sabtu – Kerajaan memberi jaminan Bajet 2023 yang akan dibentangkan Oktober ini, bersifat dinamik dan lebih fleksibel.

Timbalan Menteri Kewangan l Datuk Mohd Shahar Abdullah berkata agenda kesejahteraan rakyat terutama dalam aspek ekonomi dan perlindungan sosial, sentiasa diambil kira dan menjadi keutamaan kerajaan termasuk dalam penyediaan formula Bajet 2023.

Justeru, sebarang penambahbaikan atau pelarasan semula bajet boleh dilaksanakan, sekiranya ia didapati mempunyai lompang atau kelemahan.

“Kita ada pengalaman pada 2021 apabila, kita bentangkan bajet untuk perusahaan mikro dan sederhana, tetapi jumlah itu tidak cukup dan perlu ditambah semula.

“Jadi saya nak beritahu bahawa Bajet 2023 ini nanti adalah bersifat dinamik dan tidak statik. Walaupun kita dah bentang dan dapati tidak memenuhi kepentingan rakyat, boleh dilakukan penambahbaikan kerana yang paling penting, hasrat rakyat tercapai dengan baik,” katanya.

Beliau berkata demikian selepas Majlis Makan Malam dan Sesi Libat Urus Bersama Alumni Gabungan Pelajar Melayu Semenanjung (GPMS) dan Pertubuhan Warisan Pendidikan Negeri Terengganu (PEWARIS) Sempena Jelajah Bajet 2023, yang turut dihadiri Ketua Pegawai Eksekutif Pertubuhan Berita Nasional Malaysia (Bernama) Roslan Ariffin, di sini malam tadi.

Terengganu merupakan negeri ketiga yang dilawati selepas Johor dan Kelantan.

Dalam pada itu, Mohd Shahar berkata kerajaan juga terbuka kepada sebarang sebarang kritikan dan lontaran idea yang bersifat kritikal, dalam penyediaan bajet 2023.

Beliau berkata, ia bagi memastikan bajet 2023 yang dibentangkan nanti, berasaskan fakta dan mengutamakan denyut nadi rakyat.

“Sebab itu kita turun untuk dengar sendiri komen dan idea daripada rakyat akar umbi. Kita tak mahu dengar komen bersifat ‘kosmetik’ sekadar jaga hati kerajaan,” katanya. – Bernama


Pulau Batu Puteh: Pasukan petugas khas diwujudkan semak semula undang-undang

BANGI, 2 Rabiulawal 1443H, Sabtu – Pasukan petugas khas akan diwujudkan bagi membuat kajian menyeluruh, meneliti dan mencadangkan opsyen-opsyen bersesuaian dengan mendapatkan pandangan pakar undang-undang antarabangsa bagi membuat semakan semula undang-undang berkenaan kes Pedra Branca/Pulau Batu Puteh.

Perdana Menteri Datuk Seri Ismail Sabri Yaakob berkata, petugas khas itu bertujuan untuk menyemak semula undang-undang berkenaan permohonan semakan dan pentafsiran kes Pulau Batu Puteh itu.

Menurut perdana menteri, penubuhan pasukan petugas khas itu yang diputuskan dalam Mesyuarat Jemaah Menteri semalam, akan dipengerusikan bekas Peguam Negara Tan Sri Mohamed Apandi Ali.

“Jemaah Menteri juga telah membuat keputusan untuk mendapatkan pandangan undang-undang awal berkenaan tindakan undang-undang di bawah tort of misfeasance ke atas mana-mana pihak yang didapati telah melakukan kecuaian dan kekhilafan ekoran tidak meneruskan permohonan semakan dan pentafsiran kes Pedra Branca/Pulau Batu Puteh,” katanya.

Pada 3 Feb 2017, kerajaan Malaysia telah memfailkan permohonan bagi semakan terhadap keputusan Mahkamah Keadilan Antarabangsa (ICJ) pada 23 Mei 2008 yang memutuskan bahawa Singapura mempunyai hak kedaulatan terhadap Pulau Batu Puteh manakala Malaysia mempunyai hak kedaulatan terhadap Terumbu Karang Tengah. – Bernama


Jemaah umrah teruja kembali jejak ke tanah suci

KUALA LUMPUR, 16 Rabiulawal 1443H, Sabtu – Impian 11 jemaah Malaysia menunaikan ibadah umrah akhirnya tercapai selepas tertangguh hampir dua tahun susulan penularan wabak COVID-19 yang melanda seluruh dunia termasuk Arab Saudi sehingga memaksa penutupan pintu sempadan.

Jemaah tersebut yang merupakan kumpulan pertama berpeluang mengerjakan umrah selepas kebenaran diberikan kepada rakyat Malaysia berkuat kuasa 18 Oktober lepas, meluahkan rasa gembira dan teruja kerana tidak menyangka akan dijemput awal ke tanah suci Makkah dan Madinah.

Berkongsi pengalaman itu, pelakon Ashraf Muslim, 40, yang kini berada di Tanah Suci, berkata beliau telah mempersiapkan diri bagi menjalani ibadah tersebut dengan norma baharu dan prosedur operasi standard (SOP) ditetapkan kerajaan Arab Saudi.

“Kita sendiri sudah terbiasa dengan peraturan SOP di Malaysia. Walaupun di sini (Arab Saudi) ada SOP tertentu, ia banyak membantu jemaah dalam konteks umrah dalam norma baharu,” katanya ketika dihubungi Bernama.

Ashraf yang telah menunaikan ibadah haji pada 2019 serta berpengalaman beberapa kali menjejakkan kaki di Tanah Suci sebelum pandemik COVID-19, turut berkongsi berkenaan penggunaan aplikasi Eatmarna yang diperkenalkan kerajaan Arab Saudi bagi memudahkan urusan beribadah dan membolehkan jemaah membuat tempahan tempat lebih awal.

Jelasnya aplikasi itu digunakan bagi membuat tempahan tempat termasuk untuk menunaikan solat lima waktu di Masjid Nabawi dan Masjidil Haram, menziarahi kawasan Raudah dan makam Nabi Muhammad SAW selain membantu pemantauan keselamatan serta melancarkan pendaftaran jemaah.

“Umpamanya kalau masuk ke kawasan Raudah, dulu sebelum ada SOP kita akan bersesak dengan bilangan jemaah yang ramai, tapi dengan aplikasi Eatmarna dapat mengawal jumlah jemaah dalam satu-satu masa.

“Kalau tidak buat tempahan awal kita tidak dibenarkan solat dan perlu menunggu tempahan baharu dibuka,” katanya.

Bagi perunding kewangan Nurfadzilah Abd Rahim, 38, yang lama menyimpan hasrat menunaikan ibadah umrah tidak menyangka pengalaman kali pertamanya mengerjakan ibadah itu dijalani dengan pematuhan SOP.

Nurfadzilah yang berasal dari Kuantan, Pahang berkata pemakaian pelitup muka diwajibkan di Masjidil Haram dan Masjid Nabawi manakala solat berjemaah kini pada kapasiti penuh dan tiada lagi penjarakan fizikal.

“Perasaan saya bercampur baur antara sedih dan gembira, niat mahu bercuti selepas rentas negara dibenarkan tapi Allah jemput saya ke sini dulu (Tanah Suci),” katanya.

Turut berkongsi perasaan sama, Shafwan Ramli, 27, yang menyifatkan peluang tersebut sebagai rezeki berganda memandangkan ia bukan sahaja kunjungan kali pertamanya ke Tanah Suci, malah menjadi antara rakyat Malaysia terawal dapat menunaikan umrah selepas lama ditutup kerana wabak COVID-19.

“Saya dapat tawaran mengerjakan umrah ini agak cepat apatah lagi ini pengalaman pertama saya, jadi pengetahuan dan persediaan itu tidak banyak. Alhamdulillah menerusi bimbingan mutawif segala urusan telah dipermudahkan,” katanya yang turut teruja berpeluang solat bersebelahan makam Nabi Muhammad SAW. – Bernama


Angka kematian wabak taun di Syria meningkat 29 orang

AMMAN, 29 Safar 1444H, Isnin – Penularan wabak taun di beberapa wilayah di Syria mengorbankan 29 orang.

Kementerian Kesihatan Syria dalam satu kenyataan memberitahu, ujian penilaian pantas mengesahkan 338 kes sejak wabak itu pertama kali direkodkan bulan lalu, dengan sebahagian besar kematian dan kes di wilayah utara Aleppo.

Katanya, 230 kes berada di wilayah Aleppo di mana 25 orang disahkan meninggal dunia.

Sebelum ini, Pertubuhan Bangsa-Bangsa Bersatu (PBB) memaklumkan, wabak itu dipercayai ada kaitan dengan pengairan tanaman menggunakan air tercemar dan orang ramai meminum air tidak selamat dari Sungai Euphrates.

Penyakit yang sangat menular itu juga merebak ke kawasan yang dikuasai Kurdish dan pembangkang di utara dan barat laut Syria, tempat jutaan penduduk kehilangan tempat tinggal akibat konflik yang telah berlangsung selama sedekad.

Kes kolera disyaki meningkat kepada 2,092 di timur laut Syria sejak wabak itu diumumkan bulan ini, kata Jawatankuasa Penyelamat Antarabangsa (IRC) yang beroperasi di wilayah utara.

Katanya, wujud kebimbangan mengenai kes kurang laporan yang ketara.

Kemusnahan meluas infrastruktur air negara selepas lebih sedekad perang menyebabkan kebanyakan penduduk Syria bergantung kepada sumber air yang tidak selamat.

Menurut Pertubuhan Kesihatan Sedunia (WHO), sebelum wabak taun baru-baru ini, krisis air telah menyebabkan peningkatan penyakit seperti cirit-birit, kekurangan zat makanan dan keadaan kulit di rantau itu. – Agensi


BN perlu kemuka CSA jika mahu kekal jadi pembangkang

BANGI, 28 Rabiulakhir 1444H, Rabu – Sekiranya Barisan Nasional (BN) kekal pendirian sebagai pembangkang, parti yang pernah menguasai kerajaan sejak Merdeka hingga 2018 itu perlu mengemukakan Perjanjian Keyakinan dan Pembekalan (CSA).

Peguam, Lukman Syeriff Alias berkata, perjanjian berkenaan diperlukan bagi menjamin kerajaan supaya tidak akan jatuh dalam masa singkat.

“Keperluan CSA adalah untuk tidak menjatuhkan kerajaan baharu tersebut selain demi kestabilan negara.

“Dengan CSA Yang di-Pertuan Agong boleh ambil kira dokumen menunjukkan kerajaan tidak akan jatuh dalam masa yang singkat,” katanya dalam kenyataan, hari ini.

Mengulas lanjut, beliau menjelaskan, orang ramai perlu memahami mengapa penubuhan kerajaan minoriti amat berisiko kepada negara.

Jelas beliau, sekiranya kerajaan minoriti ditubuhkan, kemungkinan akan jatuh itu berlaku berikutan kekurangan sokongan daripada Ahli Parlimen.

“Nak lantik speaker pun susah. Satu rang undang-undang pun tak boleh diluluskan. Bayangkan budget pun tersangkut. Tak sampai enam bulan jatuh kerajaan lagi. Sama juga jika lantik hanya PN atau BN.” katanya.

Justeru, rakyat kini tiada pilihan dan CSA sangat diperlukan demi menjaga kestabilan negara.

Beliau yakin CSA mampu menjamin kestabilan kerajaan selain dapat memastikan ekonomi terus membangun.

“Sebab apa boleh pertimbang melakukan CSA, sebab kena lihat dan pastikan politik bergerak ke depan, yang penting adalah untuk stabilkan kerajaan, ekonomi. Jadi perlu lupakan sentimen politik,” katanya.


Naib Presiden Hua Zong buat onar, konon pejuang Cina tapi…

BANGI, 24 Rabiulawal 1442H, Selasa – Kapitalis celaka! Demikian istilah paling sesuai digunakan terhadap empat pengarah syarikat sebuah kilang memproses minyak kelapa sawit terpakai yang didakwa melepaskan bahan buangan daripada premis itu ke dalam Sungai Kundang, Rawang tanpa lesen.

Tindakan tidak bertanggungjawab itu bukan sahaja menyebabkan rakyat menjadi mangsa malah kerajaan terpaksa menanggung kos berlebihan untuk merawat semula sungai yang tercemar.

Namun begitu lebih menaikkan marah rakyat lagi apabila, salah seorang daripada pengarah syarikat berkenaan yang juga Naib Pengerusi Gabungan Persatuan Cina Malaysia (Hua Zong) berkali-kali membuat onar sebelum ini.

Ong Seng Khek tegas memperjuangkan sistem pendidikan Taiwan, Sijil Peperiksaan Bersepadu (UEC) serta mempertahankan sekolah vernakular.

Bukan itu sahaja, dia juga sibuk menentang pemerkasaan undang-undang syariah bahkan mendesak kerajaan memberi peruntukan kepada sekolah vernakular termasuk kolej pengajian swasta Cina.

Atas onar yang dilakukan, Jawatankuasa Gerakan Massa Pemuda ISMA, Mohd Soufi Anual menggesa kerajaan mengenakan tindakan keras paling maksimum ke atas mereka yang durjana ini.

Gesaan itu dilihat wajar memandangkan kehadiran mereka tidak memberikan sebarang kebaikan kepada negara ini.

“Usah dibiarkan mereka bebas membuat onar lagi. Kehadiran mereka tidak membawa manfaat langsung kepada rakyat dan negara ini.

“Hanya membawa malu sahaja kepada orang-orang Cina. Kononnya pejuang orang Cina, tetapi rupanya perjuangan batil berlawanan dengan roh Perlembagaan negara ini.

“Orang Cina patut tolak orang seperti Ong Seng Khek ini daripada mewakili suara mereka,” katanya menerusi hantaran di Facebook hari ini.

Terdahulu, Ong Seng Khek, 71; Low Sze Wai, 66; Siow Lee Chen, 66, dan Ong Chee Ming, 34, masing-masing mengaku tidak bersalah atas pertuduhan yang dibacakan terhadap mereka di hadapan Hakim Syafeera Mohd Said.

Ketiga-tiga lelaki dan seorang wanita itu didakwa dengan niat bersama melepaskan bahan buangan daripada premis Syarikat United Fineoleo Sdn Bhd ke dalam parit yang mengalir ke Sungai Kundang, Rawang tanpa lesen.

Kesalahan itu didakwa dilakukan di premis tersebut di Lot 19701, Jalan KPK 1/3, Kawasan Perindustrian Kundang, Kundang Jaya, di sini, pada 22 Oktober lalu.

Pertuduhan dikemukakan mengikut Seksyen 25(1) Akta Kualiti Alam Sekeliling 1974 dan boleh dihukum di bawah Seksyen 25(3) akta sama yang memperuntukkan hukuman denda RM100,000 atau penjara hingga lima tahun atau kedua-duanya, jika sabit kesalahan.


16 terkorban nahas pesawat di India, 123 lagi cedera

NEW DELHI, 18 Zulhijjah 1441H, Sabtu – Sekurang-kurangnya 16 orang terbunuh dan 123 yang lain cedera ketika sebuah pesawat penumpang tergelincir dari landasan setelah mendarat ketika hujan lebat di Selatan negeri Kerala, kata para pegawai.

Penerbangan Air India Express dari Dubai menghantar pulang warga India yang terkandas di luar negara akibat wabak coronavirus.

Pesawat itu membawa 190 penumpang termasuk 10 kanak-kanak dan anak kapal, kata Kementerian Penerbangan Awam dalam satu kenyataan pada hari Jumaat.

“Sayangnya, 16 orang telah kehilangan nyawa mereka. Saya mengucapkan takziah kepada saudara mereka dan mendoakan agar mereka yang tercedera cepat sembuh,” kata Menteri Penerbangan Awam, Hardeep Singh Puri dalam satu ciapan di laman sosial Twitter.

Abdul Karim, seorang pegawai kanan polis Kerala, mengatakan bahawa antara yang terkorban termasuk salah seorang juruterbang penerbangan Air India Express.

Beliau mengatakan sekurang-kurangnya 15 orang yang cedera berada dalam keadaan kritikal dan operasi menyelamat telah berakhir.

Pesawat itu terbelah dua ketika jatuh ke lembah 30 kaki di bawah, kata pihak berkuasa. Kementerian Penerbangan Awam mengatakan tidak ada kebakaran semasa mendarat.

Visual TV menunjukkan muncung pesawat itu pecah ke dinding bata, dengan sebahagian besar bahagian tengah pesawat hancur.

Saluran berita TV tempatan menunjukkan penumpang, beberapa di antaranya berbaring tidak bergerak di atas tandu, dibawa ke sebuah hospital yang dikelilingi oleh pekerja kesihatan yang memakai topeng kerana wabak COVID-19. – Agensi


Malaysia perlu teruskan vaksinasi COVID-19

PENINGKATAN kes harian COVID-19 di Malaysia dalam seminggu lepas telah menimbulkan polemik baru dalam pengurusan pandemik penyakit ini di Malaysia. Jika sebelum ini trend kes harian sedang menurun namun ia kembali menaik bermula 8 April dengan 1854 kes sehingga mencecah 2148 kes pada 15 April dalam hanya tempoh seminggu.

Pelbagai tanggapan telah ditimbulkan dari pihak rakyat mahupun kerajaan akan punca utama kepada peningkatan kes ini. Adakah ia disebabkan oleh pelonggaran SOP oleh Majlis Keselamatan Negara (MKN) atau sikap leka rakyat yang tidak mematuhi SOP yang telah ditetapkan? Persoalan juga timbul adakah program vaksinasi COVID-19 yang sedang berjalan tidak memberi kesan yang diharapkan dan sepatutnya dihentikan?

Semua pihak diseru supaya bertenang dan kembali melihat kepada fakta dan data-data yang telah ada untuk menilai situasi terkini sebelum membuat pelbagai reaksi dan spekulasi. Pandemik COVID-19 yang telah lebih setahun berlaku sepatutnya membolehkan kita memahami ciri-cirinya dan respon yang terbaik untuk menanganinya di peringkat komuniti, negara dan dunia umumnya.

Data-data dari pengurusan harian COVID-19 sepatutnya mampu dianalisa sehingga boleh membantu kita membuat keputusan yang lebih baik. Malah pelbagai fakta-fakta yang telah dikeluarkan oleh para pengkaji sepatutnya diteliti dan diambilkira dalam membuat penilaian dan keputusan semasa.

Kita juga tidak seharusnya melihat COVID-19 hanya pada penyakit dan pandemik dalam negara semata, namun perlu juga melihat kepada trend semasa di kebanyakan negara-negara dunia. Umum memahami program vaksinasi COVID-19 telah berjalan sejak awal tahun ini khususnya di negara-negara pembekal vaksin seperti Amerika, United Kingdom, China dan negara-negara kecil seperti Singapura dan Israel.

Meskipun program vaksinasi ini agak sedikit lewat di negara-negara pendapatan menengah dan rendah, namun kesan program vaksinasi perlu dilihat secara objektif. Ini bermakna kita bukan sekadar melihat kepada kesan sampingan yang dialami oleh penerima vaksin tetapi kesan kepada kadar jangkitan baru di dalam komuniti.

Data-data terkini di laman web Pertubuhan Kesihatan Sedunia (WHO) terkini menunjukkan peningkatan kes harian telah berlaku serentak di seluruh dunia dalam tempoh dua minggu kebelakangan ini.

Namun begitu, kadar peningkatan kes baru di negara-negara maju adalah jauh lebih rendah atau stabil berbanding negara-negara pendapatan menengah dan rendah. Khususnya di Asia Tenggara, kes harian meningkat sehingga 3 kali ganda daripada kes bulan Mac yang lalu. Mengapakah ia terjadi sedemikian? Adakah penduduk di negara maju lebih berilmu dan bertamadun berbanding negara-negara lain atau ada faktor lain yang membantu.

Jika kita melihat kadar vaksinasi di negara-negara maju dan pengeluar vaksin, liputan vaksinnya adalah sangat tinggi. Jumlah vaksinasi dunia hari ini adalah sebanyak 751 juta orang manakala kadar liputan vaksin tertinggi adalah di negara Israel 61 peratus, United Kingdom 48 peratus dan Amerika 38 peratus pada 17 April yang lalu.

Pada masa sama, kadar jangkitan di dalam komuniti adalah menurun di United Kingdom dan Israel (20 kes bagi 1 juta rakyat) berbanding negara-negara di Asia Tenggara. Kadar kebolehjangkitan Ro juga rendah di bawah 1 bagi kedua-dua negara ini. Ia telah secara tidak langsung menunjukkan bagaimana kadar vaksinasi memberi kesan kepada pengurangan jangkitan di dalam komuniti.

Kita telah memulakan program vaksinasi COVID-19 pada hujung bulan Februari yang lalu dan telah pun menamatkan fasa pertama vaksinasi untuk pekerja-pekerja barisan hadapan.

Sehingga 16 April, seramai sejuta rakyat telah divaksin dan sembilan juta pula sudah mendaftar untuk vaksinasi. Kini kita akan memasuki fasa kedua program vaksinasi bermula 19 April khusus untuk warga emas berumur 60 tahun ke atas dan mereka yang berpenyakit kronik. Kerjasama rakyat adalah sangat penting pada waktu ini untuk kita mendapatkan kadar vaksinasi dan liputan yang tinggi bagi mencapai imuniti kelompok.

Apa-apa pun usaha yang dilakukan untuk menguruskan pandemik ini hendaklah berdasarkan data-data dan fakta-fakta kajian terkini. Dengan kemajuan teknologi maklumat dan perisian-perisian terkini sepatutnya membantu pihak berkuasa kerajaan di peringkat MKN, KKM dan pihak berkuasa tempatan untuk membuat keputusan terbaik dalam pengurusan pandemik sebesar ini.

Konsistensi dalam membuat keputusan dan ketegasan serta iltizam dalam melaksanakannya adalah aspek terpenting semasa bencana seperti ini. Dengan cara ini kerajaan akan lebih mudah mendapat kepercayaan rakyat dan seterusnya bersama-sama menghadapi bencana pandemik COVID-19 sehingga berjaya.

Dr Mohd Ihsanuddin Abas
Pensyarah Perubatan UniSZA
Ketua Unit Kesihatan Awam

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Lebih 166,000 penempatan Palestin diroboh Israel sejak 1948

BAITULMAQDIS, 20 Safar 1442H, Khamis – Hampir 166,000 penempatan Palestin dimusnahkan rejim pengganas Israel sejak ia didirikan pada tahun 1948.

Pusat Penyelidikan Tanah Persatuan Pengajian Arab di Baitulmaqdis melaporkan, lebih sejuta penduduk Palestin kehilangan tempat tinggal dan pekerjaan.

“Selama sembilan bulan pertama tahun 2020, pasukan penjajah (Israel) merobohkan 450 rumah dan kemudahan milik Palestin.

“Ia juga mendorong beberapa warga Palestin terpaksa merobohkan kediaman sendiri atas desakan rejim Zionis, “ kata pusat itu.

Rejim Zionis juga dilaporkan mengehadkan pembinaan penempatan Palestin, selain memaksa rakyat negara itu membina kediaman sendiri tanpa permit yang kononnya di bawah kuasa Israel.

Tindakan rakyat Palestin itu memberi peluang kepada serbuan rejim Zionis atas alasan tiada kebenaran pembinaan rumah, meskipun Israel jarang mengeluarkan permit itu kepada mereka.

Sementara itu, Israel merancang pembinaan ribuan unit kediaman di penempatan haram di tanah Palestin yang diduduki.

Pada masa sama, pusat itu melaporkan bahawa rakyat Palestin secara terdesak hanya memerlukan 25,000 unit kediaman di Baitulmaqdis.

Warga Palestin percaya tujuan sebenar peraturan ketat tidak masuk akal Israel dalam isu pembinaan rumah adalah bagi mengosongkan selain menghalau penduduk asal negara itu.

Bulan lalu, terdapat laporan bahawa jumlah permit pembinaan bangunan yang diberi Israel kepada Palestin di wilayah diduduki menurun sebanyak 45 peratus pada suku kedua 2020.

Pejabat Hal Ehwal Kemanusiaan Pertubuhan Bangsa-Bangsa Bersatu (OCHA) dalam laporannya pada April 2019 menyifatkan, bahawa rejim Zionis mustahil memberi permit pembinaan bangunan kepada rakyat Palestin di Baitulmaqdis.

Dalam laporan sama, OCHA berkata, ribuan rumah Palestin dirobohkan ketika Israel menolak permohonan mereka untuk mendapatkan permit.

“Malah, permit bangunan dikenakan dengan harga melampau dan tidak masuk akal bagi rakyat Palestin.

“Ini menyebabkan rejim Zionis mengambil kesempatan merampas lebih luas tanah Palestin, membina lebih banyak penempatan haram dan mengharamkan pembinaan bangunan oleh rakyat Palestin,” katanya. – Agensi


COVID-19: Angka kes sembuh atasi jumlah kes baharu

BANGI, 8 Ramadan 1443H, Ahad – Angka kes sembuh COVID-19 yang direkodkan di Malaysia, semalam mengatasi jumlah kes baharu dengan 15,132 kes, menjadikan kumulatif kes pulih kini 4,128,963.

Ketua Pengarah Kesihatan, Tan Sri Dr Noor Hisham Abdullah berkata, kes baharu menurun kepada 10,177 berbanding 14,944 kes pada 8 April menjadikan kumulatif kes di negara kini 4,317,706 kes.

Beliau dalam kenyataan hari ini berkata, daripada kes baharu yang dicatatkan semalam, sebanyak 486 kes dimasukkan ke hospital dengan 40.7 peratus (198 kes) adalah kategori tiga, empat dan lima, manakala 288 kes (59.3 peratus) adalah kategori satu dan dua.

Mengenai penggunaan fasiliti kesihatan khusus bagi kes COVID-19, Dr Noor Hisham berkata, hanya Selangor mencatat peratusan pengisian 50 peratus atau lebih bagi penggunaan katil Unit Rawatan Rapi (ICU) setakat semalam iaitu 58 peratus.

Pada masa sama, beliau memaklumkan terdapat dua kluster baharu dan sebanyak 129 jumlah kluster aktif direkodkan setakat semalam.


JPJ giat kesan warga asing pandu tanpa lesen memandu sah

MELAKA, 28 Safar 1445H, Khamis – Jabatan Pengangkutan Jalan (JPJ) mengakui jumlah warga asing di jalan raya Malaysia tanpa lesen memandu yang sah merupakan isu yang membimbangkan.

Pengarah Penguatkuasa Kanan JPJ Datuk Lokman Jamaan berkata, tumpuan pasukan penguatkuasanya pada masa ini adalah untuk mengesan warga asing ini semasa sekatan jalan raya.

“Warga asing yang mempunyai lesen memandu antarabangsa dibenarkan di jalan raya kami tetapi kami yang bimbang adalah mereka yang tidak mempunyai dokumen sah berada di jalan raya,” katanya selepas menyelia operasi khas motosikal di sepanjang Lebuhraya Alor Gajah-Melaka Tengah-Jasin (AMJ) ) di Bertam Malim.

Pada 10 Ogos lalu, Pengarah JPJ Melaka, Muhammad Firdaus Shariff berkata, jumlah penunggang atau pemandu kenderaan Rohingya yang tinggi di sini tanpa lesen sah adalah membimbangkan.

Beliau berkata, 63 individu daripada golongan itu dirampas kenderaan mereka kerana berada di jalan raya tanpa lesen sejak awal tahun ini hingga Julai.

Lokman berkata, JPJ akan mendapatkan statistik penuh warga asing tanpa lesen sah pada penghujung operasi khas motosikal yang bermula pada 1 September dan berakhir pada 30 September.

“Saya akan mendedahkan angka sebenar mengenai perkara ini pada akhir operasi ini,” katanya.

Beliau berkata, JPJ di seluruh negara memeriksa 140,544 motosikal sepanjang operasi bermula 1 September hingga 13 September di mana 64,295 notis dikeluarkan atas pelbagai kesalahan.

Lokman berkata, dalam tempoh operasi itu, 46 peratus daripada penunggang motosikal yang diperiksa gagal mematuhi peraturan keselamatan jalan raya.

Beliau berkata, 24,459 daripada penunggang motosikal tidak mempunyai perlindungan insurans manakala 19,928 tidak mempunyai lesen memandu atau tamat tempoh manakala 4,061 telah melanggar lampu isyarat, 2,676 dan 259 kes pembonceng di bawah had umur dibenarkan.

Lokman turut mendedahkan sebanyak 3,111 motosikal turut dirampas dalam operasi itu.

“Objektif utama kami mengadakan operasi itu adalah untuk mewujudkan kesedaran keselamatan jalan raya dan mengurangkan jumlah kematian dalam kalangan penunggang motosikal,” katanya.

Lokman berkata, 65 pegawai dan anggota JPJ dari sini terlibat dalam operasi Rabu di AMJ di mana 380 motosikal diperiksa dengan 33 dirampas.


Penggunaan katil di hospital di Lembah Klang lebih 85 peratus

KUALA LUMPUR, 23 Zulkaedah 1442H, Ahad – Kadar penggunaan katil pesakit termasuk ‘repurpose bed’ (katil yang diubah suai) di hospital-hospital di Lembah Klang kini melebihi 85 peratus, kata Menteri Kesihatan Datuk Seri Dr Adham Baba.

Beliau berkata mengambil kira keperluan katil tambahan, khususnya di unit rawatan rapi (ICU), Kementerian Kesihatan (KKM) akan melaksanakan beberapa langkah afirmatif segera untuk menangani keadaan luar jangka kedatangan atau rujukan pesakit yang tinggi ke hospital-hospital kementerian di Lembah Klang, terutamanya di Hospital Kuala Lumpur (HKL).

Antaranya ialah meluaskan lagi penyumberluaran pesakit bukan COVID-19 ke hospital swasta bagi membolehkan HKL menerima dan merawat lebih ramai pesakit COVID-19.

Selain itu, kapasiti katil ICU dan bukan ICU termasuk peralatan dan kemudahan seperti alat bantuan pernafasan di hospital KKM dan Hospital Pengajar Universiti seperti Hospital Pakar Kanak-kanak Universiti Kebangsaan Malaysia (HPKK UKM), Hospital Universiti Putra Malaysia (UPM) dan Hospital Universiti Teknologi MARA (UiTM), akan ditingkatkan bagi menerima serta merawat lebih ramai pesakit COVID-19.

“Turut dilaksanakan ialah memberi penugasan semula sementara kepada petugas kesihatan merangkumi pakar perubatan dan anggota paramedik dari negeri tertentu, bagi menyokong perkhidmatan di hospital KKM dan Hospital Pengajar Universiti yang memerlukan petugas kesihatan tambahan untuk merawat pesakit COVID-19,” katanya dalam kenyataan hari ini.

Dr Adham berkata langkah lain ialah mengoptimumkan sumbangan sukarelawan dan pelajar kejururawatan tahun akhir daripada Institut Latihan KKM yang sedang menjalani latihan praktikal bagi membantu petugas kesihatan seperti di pusat pemberian vaksin (PPV), manakala sebahagian jururawat berpengalaman di PPV dan pusat saringan COVID-19 ditugaskan semula bagi menyokong penyampaian perkhidmatan di hospital KKM.

“Menerusi langkah-langkah afirmatif ini, KKM berharap tekanan tinggi yang diterima oleh pihak hospital untuk menerima dan merawat pesakit COVID-19 dapat dikurangkan dari semasa ke semasa, serta negara dapat segera mencapai pemulihan,” katanya.

Dalam pada itu, Dr Adham berkata daripada keseluruhan kes COVID-19 yang dikendalikan oleh HKL, sebanyak 71 peratus adalah pesakit COVID-19 kategori tiga hingga lima, manakala bakinya pesakit COVID-19 kategori satu dan dua.

Berdasarkan rekod terkini, Jabatan Kecemasan dan Trauma HKL menerima 60 hingga 70 pesakit COVID-19 sehari dengan purata tiga pesakit kategori empat dan lima yang memerlukan bantuan alat pernafasan selain perlu dirawat di ICU.

Beliau menjelaskan jumlah kedatangan atau rujukan pesakit yang tinggi ke Jabatan Kecemasan dan Trauma HKL sebagai hospital rujukan berstatus Hibrid COVID-19, iaitu menerima pesakit COVID-19 dan bukan COVID-19, ditangani dengan penyediaan dan penggunaan katil tambahan, manakala pesakit COVID-19 yang telah stabil dipindahkan ke Hospital Rehabilitasi Cheras dan Institut Perubatan Respiratori.

Menurutnya, jumlah kedatangan atau rujukan pesakit COVID-19 yang semakin meningkat ke hospital KKM di Lembah Klang ditangani dengan kerjasama Hospital Sungai Buloh yang kini berstatus Hospital COVID-19 serta Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia Serdang (MAEPS) yang turut mengendalikan sementara pesakit COVID-19 hingga kategori empat sebelum dipindahkan ke hospital.

“KKM juga bekerjasama dengan HPKK UKM, Hospital UPM, Hospital UiTM dan Hospital Angkatan Tentera Malaysia untuk menerima serta merawat kes pesakit COVID-19 dan bukan COVID-19,” kata Dr Adham. – Bernama


Vokalis The 1975 pegang botol arak, hina undang-undang LGBT

KUALA LUMPUR, 4 Muharam 1445H, Sabtu – Penganjur Good Vibes Festival 2023 telah diminta memberi penjelasan susulan tindakan kumpulan The 1975 yang membuat aksi kurang sopan dalam konsert yang berlangsung di Litar Antarabangsa Sepang, malam tadi.

Menteri Komunikasi dan Digital Fahmi Fadzil dalam perkongsian di Twitter turut memaklumkan akan berhubung dengan pihak berkuasa untuk mendapatkan laporan penuh insiden itu.

“Ini satu tindakan yang sangat biadab. Saya telah panggil penganjur untuk beri penjelasan dan akan berhubung dengan pihak berkuasa untuk dapatkan laporan penuh,” katanya.

Media melaporkan persembahan The 1975 di Good Vibes Festival 2023 dihentikan selepas vokalisnya Matty Healy menunjukkan pelbagai aksi kurang sopan di hadapan peminat.

Beliau didakwa memegang botol arak ketika berada di atas pentas selain membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT). – Bernama


Pembukaan sekolah: Perlu berlapang dada keputusan kerajaan

SETELAH mendengar pengumuman tentang sekolah akan dibuka, kedengaran sorakan anak-anak meluahkan rasa seronok dan lega setelah sekian lama hasrat mereka untuk berada di sekolah menjalani Pengajaran dan Pembelajaran (PdP) di dalam kelas bakal menjadi kenyataan.

Pengumuman ini juga melegakan ibu bapa setelah sekian lama agak tertekan menguruskan anak-anak menjalani Pengajaran Dan Pembelajaran Di Rumah (PdPR).

Merisaukan lagi bila anak-anak semakin hari semakin menurun motivasi mereka untuk menjalani PdPR di rumah.

Namun, ada juga ibubapa yang mengeluh dengan pengumuman tempoh hari. Apa tidaknya, pelbagai alat peranti telah dibeli, telah banyak kos telah dibelanjakan. Begitu juga dengan para guru yang sudah banyak berbelanja membeli pelbagai alatan atau gajet, malah ada yang sudah menyediakan mini studio di rumah masing-masing.

Walaupun keputusan yang dibuat ini mengejutkan ramai pihak, kita harus berlapang dada dengan apa jua keputusan kerajaan. Mengambil kira hak anak-anak, ada baiknya sekolah dibuka supaya hak anak-anak untuk mendapat pendidikan tertunai dan kadar keciciran juga dapat dikurangkan.

Walaubagaimanapun, kita tidak menjangkakan apa yang akan berlaku pada masa hadapan. Usah berasa ralat dengan pelaburan peralatan untuk pendidikan anak-anak.

Mungkin ada keluarga yang masih perlu berada di rumah atas arahan kuarantin, mungkin juga masih ada ibubapa yang belum bersedia menghantar anak-anak ke sekolah.

Sekiranya hal ini berlaku, pihak guru masih boleh menghantar tugasan melalui aplikasi Google classroom, WhatsApp atau Telegram dan ibubapa atau anak-anak masih boleh menggunakan alatan atau gajet itu untuk tujuan pembelajaran.

TV Pendidikan juga perlu terus diperkasakan kerana ia sangat membantu anak-anak yang terpaksa berada di rumah. Bahan pembelajaran ini akan membantu agar anak-anak tidak ketinggalan dalam pembelajaran.

Biro Keluarga dan Masyarakat Ikatan Muslimin Malaysia (ISMA0 menyambut baik dan melihat pembukaan sekolah ini sedikit sebanyak boleh membantu perkembangan sosial dan psikologi kanak-kanak yang sudah lama tidak dapat bersemuka dengan rakan-rakan sebaya.

Kami berharap ianya dapat meningkatkan kembali motivasi dan semangat kanak-kanak untuk belajar dan kembali bersosial dengan murid lain dalam norma baharu.

Asma Ahmad
Timbalan Pengerusi Biro Keluarga dan Masyarakat ISMA


5,713 kes baharu, 5,865 kes sembuh direkod hari ini

KUALA LUMPUR, 28 Rabiulawal 1443H, Khamis – Kes baharu COVID-19 di negara ini masih melebihi angka 5,000 dengan 5,713 kes dicatatkan hari ini sekali gus menjadikan jumlah keseluruhan dijangkiti wabak berkenaan kini adalah 2,492,343.

Bagaimanapun, statistik kes sembuh menunjukkan angka yang lebih tinggi berbanding kes harian iaitu sebanyak 5,865 menjadikan kumulatif kes yang pulih daripada wabak itu adalah 2,396,244 setakat 12 tengah hari ini.

Ketua Pengarah Kesihatan Tan Sri Dr Noor Hisham Abdullah dalam satu kenyataan hari ini memaklumkan 98.4 peratus daripada 5,713 kes baharu COVID-19 merupakan pesakit Kategori Satu dan Dua manakala selebihnya adalah pesakit Kategori Tiga, Empat dan Lima.

“Kes tempatan pula merekodkan sebanyak 5,681 dengan 289 pesakit terdiri daripada bukan warganegara. Sementara, kes yang memerlukan rawatan di Unit Rawatan Rapi adalah 555 kes dengan 280 pesakit memerlukan alat bantuan pernafasan,” katanya.

Dr Noor Hisham turut berkata sebanyak lima kluster baharu dikenal pasti hari ini membabitkan Selangor, Kuala Lumpur, Pahang, Negeri Sembilan dan Johor.

Mengenai kadar kebolehjangkitan (Rt), beliau berkata negara kini merekodkan nilai 0.94 dengan Putrajaya mencatatkan nilai tertinggi iaitu 1.07 dan nilai sifar direkodkan di Labuan.

Maklumat terperinci lain berkenaan situasi semasa jangkitan dan penularan COVID-19 di Malaysia akan dimuat naik di laman web COVIDNOW di https://covidnow.moh.gov.my dan data akan dikemas kini pada 12 tengah malam setiap hari. – Bernama


Jiao Zong hidupkan semula perjuangan pelampau?

Oleh Athirah Huda Zalhe

BANGI, 25 Zulhijjah 1441H, Sabtu – Tindakan Jiao Zong menyiarkan semula propaganda bahaya dan sejarah perjuangan mendiang Lim Lian Geok terhadap pendidikan Cina, seolah-olah satu bentuk pengkhianatan terhadap negara.

13 Ogos lalu, Jiao Zong menerusi kenyataan di Facebook, menyiarkan semula sejarah perjuangan Lian Geok – seorang pejuang kepada pendidikan Cina dan penentang kuat penstrukturan semula sekolah menengah Cina.

Menerusi hantaran Facebook itu, Lian Geok lantang menolak perubahan yang diperuntukkan, dan mengingatkan semua orang Cina bahawa sekolah menengah Cina adalah kubu pertahanan budaya mereka.

Disebabkan kelantangan itu, kerajaan telah melucutkan taraf kewarganegaraa Lian Geok dan membatalkan sijil kelayakan perguruannya.

Ucapan Lian Geok iaitu “langit di atas kepala, bumi di bawah kaki saya, saya Lim Lian Geok tidak pernah menyerah kalah! Hidup dengan bermaruah! Saya tidak pernah melarikan diri,” – telah dianggap epik dan modal pembakar semangat perjuangan pendidikan Cina.

Mengecam tindakan Jiao Zong menyiarkan semula propaganda itu, Ahli Jawatankuasa Pusat Ikatan Muslimin Malaysia (ISMA), Ustaz Shuhaib Ar-Rumy Selamat berkata, kenyataan Lian Geok – seorang pemimpin Cina yang dilucutkan kewarganegaraan – adalah satu hasutan yang berbahaya.

“Pendidikan kebangsaan yang berteraskan bahasa Melayu ditolak keras oleh golongan pelampau dan rasis Cina umpama api dalam sekam, yang akan membakar perpaduan negara jika ianya dibiarkan tanpa tindakan dan penyelesaian yang tegas.

“Bahkan, tindakan mereka (Jiao Zong) menghidupkan semula kenyataan rasis oleh seorang pemimpin Cina yang sudah pun dilucutkan kewarganegaraannya merupakan satu hasutan yang berbahaya,” katanya kepada Ismaweb.net, hari ini.

Mahu tindakan diambil ke atas pertubuhan itu, Ustaz Shuhaib menyifatkan Jiao Zong adalah kuasa di sebalik tabir bagi politik Cina yang degil dan tidak mahu tunduk kepada dasar serta prinsip kenegaraan yang terkandung dalam Perlembagaan.

“Mereka tidak mahu dikaitkan langsung dengan apa sahaja perkara yang berteraskan Islam, Melayu dan institusi diraja.

“Mereka berselindung atas nama hak asasi untuk menjalankan agenda rasis ini,” katanya.

Berdasar tinjauan Ismaweb.net, hantaran yang dimuat naik Jiao Zong itu telah mendapat 443 perkongsian setakat ini.


PAS kekal teguh bersama PM

BANGI, 19 Zulhijjah 1442H, Khamis – Tatkala segenap sudut Tan Sri Muhyiddin Yassin diasak supaya meletakkan jawatan, PAS kekal pendirian untuk teguh bersama Perdana Menteri dalam mendukung semua keputusan Kabinet.

Timbalan Presiden PAS, Datuk Seri Tuan Ibrahim Tuan Man berkata, parti itu tegas mendukung sistem Raja Berperlembagaan dalam kerangka keluhuran Perlembagaan dan kedaulatan undang-undang.

“PAS menyeru semua pihak untuk kekal bersatu padu dan mengetepikan politiking dalam menguruskan negara ketika situasi pandemik COVID-19.

“Kestabilan politik serta perpaduan rakyat sangat diperlukan dalam menghadapi ancaman pandemik,” katanya dalam kenyataan, hari ini.

Suasana politik negara semakin ‘panas’ hari ini susulan titah Yang di-Pertuan Agong menzahirkan rasa amat dukacita berhubung isu pembatalan Ordinan Darurat yang belum diperkenankan Seri Paduka.

Al-Sultan Abdullah menzahir dukacita kerana apa yang telah diperkenankan dan dititahkan kepada Menteri di Jabatan Perdana Menteri (Parlimen dan Undang-Undang) dan Peguam Negara, ketika majlis menghadap secara maya 24 Julai lalu, bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan tidak dilaksanakan.

Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda turut menegaskan bahawa kenyataan Yang Berhormat Menteri di Parlimen pada 26 Julai adalah tidak tepat dan telah mengelirukan Ahli-Ahli Dewan Rakyat.

Susulan titah Seri Paduka itu, Ketua Pembangkang, Datuk Seri Anwar Ibrahim mengemukakan usul hilang kepercayaan terhadap Muhyiddin kepada Dewan Rakyat, hari ini.

Malah, UMNO juga mengarahkan semua Ahli Parlimennya melaksanakan keputusan Majlis Kerja Tertinggi untuk menarik sokongan ke atas Muhyiddin sebagai Perdana Menteri.


Kemelut Myanmar: Thailand, Vietnam bawa pulang rakyat

BANGKOK, 21 Rejab 1442H, Jumaat – Thailand akan membawa pulang rakyatnya yang terkandas di Myanmar susulan keganasan yang kian memuncak di negara itu, menyaksikan 38 orang terbunuh ketika pasukan keselamatan melepaskan tembakan ke arah penunjuk perasaan.

Kerajaan Thailand telah mengatur dua penerbangan khas pada 12 dan 16 Mac untuk membawa pulang warganya, menurut laman Facebook rasmi Kedutaan Thailand di Yangon hari ini.

Memandangkan situasi di Myanmar semakin buruk sejak rampasan kuasa tentera pada 1 Februari, negara-negara lain juga sedang mengatur penerbangan untuk membawa pulang rakyat masing-masing.

Vietnam sudah mengatur dua penerbangan sewa khas pada 11 Mac untuk membawa pulang 390 rakyatnya.

Pada Khamis Singapura turut menasihatkan rakyatnya meninggalkan negara itu.

Tentera Myanmar melancarkan rampasan kuasa pada 1 Feb dan menahan Kaunselor Negara, Aung San Suu Kyi, Presiden Win Myint, dan pemimpin Liga Demokratik Kebangsaan Nasional (NLD) yang lain.

Junta turut mengisytiharkan perintah darurat selama setahun dan berikrar untuk “mengambil tindakan” terhadap tuduhan penipuan undi pada pilihan raya umum 8 November, yang dimenangi parti NLD. – Bernama


China gesa penglibatan masyarakat dunia dengan Taliban

GENEVA, 18 Muharam 1444H, Selasa – China mengulangi gesaannya supaya masyarakat antarabangsa terbabit dengan Taliban – pemerintah de facto Afghanistan.

Utusan Pertubuhan Bangsa-Bangsa Bersatu (PBB) China, Zhang Jun berkata, penting untuk terlibat dengan pentadbiran baharu itu bagi memberi bimbingan dan keyakinan kepada mereka supaya boleh bergerak ke hadapan.

Walaupun China tidak mengiktiraf Taliban sebagai kerajaan sah Afghanistan, namun begitu ia mempunyai hubungan diplomatik dengan kumpulan itu.

Perebutan kuasa Taliban selepas hampir 20 tahun mengejutkan dunia dan membawa kepada pengunduran tenteran pimpinan Amerika Syarikat (AS) dari Afghanistan.

“Mereka yang telah menarik diri juga harus melaksanakan tanggungjawab mereka.

“Mereka tidak boleh begitu sahaja mengatakan mereka berundur dan melupakan segala-galanya,” kata Zhang.

Pada masa sama, beliau juga menggesa supaya dana Afghanistan yang masih dibekukan di AS, dikeluarkan dari bank pusat negara itu secepat mungkin.

Katanya, tiada justifikasi bagi sesiapa untuk membekukan aset milik Afghanistan.

AS telah merampas hampir AS$9 bilion dana Afghanistan sejak pengambilalihan Taliban, dengan pentadbiran Joe Biden membahagikan aset beku antara mangsa serangan pengganas 11 September 2001 dan bantuan kemanusiaan untuk rakyat Afghanistan. – Agensi


SKMM percepat kajian tangani kandungan berbaur provokatif

BANGI, 7 Jamadilawal 1444H, Jumaat – Suruhanjaya Komunikasi dan Multimedia Malaysia (MCMC) komited mempercepatkan kajian ke atas kerangka pengurusan kandungan dalam talian bagi menangani kandungan berbaur provokatif yang menyebarkan isu perkauman dan mewujudkan perpecahan di kalangan masyarakat di negara ini.

Pengerusinya, Tan Sri Mohamad Salim Fateh Din berkata, pihaknya menyedari mengenai peningkatan aktiviti memuat naik kandungan bersifat mengancam dan provokatif yang semakin berleluasa di dalam talian ketika ini.

Justeru, sudah tiba masanya kerangka kawal selia semasa perlu dikaji semula, mengambil kira keadaan di alam siber yang dilihat luar kawalan dan memungkinkan penyebaran kandungan mengancam keselamatan serta keharmonian negara, ekstremisme dan palsu.

“Kajian ini meliputi kerangka kawal selia dalam aspek pelesenan, kesesuaian hukuman atau penalti semasa serta keperluan untuk memperkenalkan undang-undang baharu.

“Mutakhir ini, kita melihat perkembangan serantau di mana negara-negara seperti Indonesia, Singapura dan Australia telah memperkenalkan undang-undang secara langsung dalam mengawal selia platform penyedia perkhidmatan media sosial agar mereka lebih bertanggungjawab dan dipertanggungjawabkan dalam menguruskan kandungan yang mengancam,” katanya dalam kenyataan, hari ini.

Beliau berkata, langkah itu bertujuan untuk menghindari orang ramai daripada bersifat melampau dan menyebarkan pandangan berbaur provokatif ketika berada dalam talian.

“Sesungguhnya, Malaysia amat bertuah kerana mempunyai kepelbagaian dari aspek etnik, budaya, kepercayaan mahupun bahasa.

“Oleh itu, MCMC menyeru semua pihak untuk sama-sama menghormati dan menerima kepelbagaian, keterangkuman, perasaan hormat kepada kaum, agama dan institusi raja.

“Kita boleh mencapai matlamat ini dengan mengamalkan prinsip-prinsip Rukun Negara yang mana Rukun Negara bertujuan untuk mewujudkan keharmonian dan perpaduan dalam masyarakat berbilang kaum di Malaysia,” katanya.


Zahid Hamidi digesa lepas jawatan Presiden UMNO

KUALA LUMPUR, 9 Jamadilakhir 1442H, Jumaat – Datuk Seri Ahmad Zahid Hamidi digesa melepaskan jawatannya sebagai Presiden UMNO, demikian kata Ketua UMNO Bahagian Paya Besar, Datuk Ahmad Tajuddin Sulaiman.

Beliau berkata, gesaan itu dibuat susulan kemelut pimpinan tertinggi UMNO serta Ahli-ahli Parlimen sejak Pilihan Raya Umum ke-14 (PRU14) dilihat berlarutan tanpa penyelesaian.

Katanya, tindak-tanduk Ahli-ahli Majlis Kerja Tertinggi (MKT) serta Ahli Parlimen yang tidak terarah mendedahkan UMNO kepada kehilangan keyakinan orang Melayu yang diperlukan bagi menghadapi PRU15.

“Arah tuju yang tidak jelas beserta lemah ketegasan tindakan membawa kesan meluntur daya juang dan kesungguhan 3.6 juta ahli UMNO,” katanya dalam satu kenyataan, hari ini.

Bukan sahaja arah tuju yang tidak jelas, tetapi, beliau berkata, kes-kes mahkamah membabitkan pimpinan UMNO juga memberi beban berat kepada kebangkitan semula UMNO.

“Ahli-Ahli UMNO tidak dapat melihat dengan jelas kewajaran mendukung pemimpin yang dipecat oleh MKT, penolakan kerjasama dengan Bersatu oleh bahagian-bahagian jelas memperlihat ketegasan penolakan ahli UMNO terhadap kerajaan pimpinan Bersatu,” katanya.


Bantah isu arak, MCA tidak sedikit pun relevan bawa suara umat Islam

BANGI, 26 Syawal 1442H, Isnin – Keselamatan nyawa majoriti rakyat tidak sepatutnya diperjudikan hanya kerana mahu mempertahankan kepentingan sesebuah syarikat yang mewakili suara golongan tertentu.

Justeru, Barisan Jemaah Islamiah Se-Malaysia (BERJASA) menggesa kerajaan supaya melihat semula keputusan untuk membenarkan penjualan arak di premis perkhidmatan perlu seperti pasar mini, pasar raya dan kedai serbaneka dalam tempoh Perintah Kawalan Pergerakan (PKP) penuh sejak 1 Jun lalu.

BERJASA turut mengecam sekeras-kerasnya tindakan MCA dan Kementerian Perdagangan Dalam Negeri dan Hal Ehwal Pengguna (KPDNHEP) berhubung isu itu, kerana  tidak sensitif dengan nasib rakyat terutama ketika pandemik COVID-19.

Presiden BERJASA, Ustaz Haji Zamani Ibrahim kecewa dengan kenyataan menteri KPDNHEP baru-baru ini, yang seolah-olah menggambarkan sensitiviti terhadap umat Islam dan masyarakat sudah semakin hilang.

“Sesuatu yang amat mengecewakan bila mana wakil umat Islam sendiri juga yang terlibat memberi kebenaran kepada kedai-kedai untuk menjual arak.

“Bagaimana mungkin penjualan arak ingin diperjuangkan sebagai senarai keperluan sedangkan, terang-terang ianya merupakan kehendak golongan tertentu dan tiada sedikit mudarat pun jika kita tidak menggunakannya,” katanya yang turut menyifatkan keputusan itu sebagai tidak relevan.

Sebelum ini, Timbalan Menteri KPDNHEP, Datuk Rosol Wahid berkata, tiada larangan penjualan arak di premis perkhidmatan perlu sekiranya syarikat perniagaan itu mempunyai lesen untuk menjual minuman keras dan dibenarkan beroperasi ketika PKP.

Beliau mendakwa, Sidang Khas Majlis Keselamatan Negara (MKN) pada 4 Jun memutuskan penjualan arak di kedai serbaneka dibenarkan jika mempunyai lesen, dan hanya kilang serta kedai khusus menjual minuman keras dilarang beroperasi.

Pada masa sama, Ustaz Zamani turut menyelar kenyataan MCA – sebahagian daripada anggota kerajaan – apabila turut berpihak kepada golongan berkepentingan seperti kapitalis berbanding mengutamakan nasib rakyat.

Beliau berkata, MCA sepatutnya menunjukkan kerjasama dengan kementerian untuk mengelakkan penjualan arak demi menjaga kepentingan rakyat, berbanding mengkritik Polis Diraja Malaysia (PDRM) dalam isu itu.

“Tidakkah dengan mengkritik kerja PDRM adalah suatu yang berlebihan dan tidak masuk akal? Bila mana MCA bertindak sedemikian, ia sangatlah memperlihatkan keberanian mereka dan mengatasi keputusan sedia ada.

“Usah kerana  ingin menjaga periuk syarikat besar, nasib rakyat yang di bawah tidak dibela. Sudahlah kelangsungan hidup mereka sedia melarat, nyawa mereka juga tidak dipandang berat,” katanya.

Sehubungan itu, BERJASA menggesa tindakan segera daripada pihak kerajaan perlu diambil kira, termasuk mengutamakan pandangan awam kerana ia asas kepada pembentukan sebarang polisi.

“BERJASA juga menyeru kepada seluruh rakyat Malaysia supaya memperhatikan dengan jelas tindak tanduk wakil rakyat yang mengutamakan kapitalis.

“Pilihlah calon muslim yang berwibawa terutamanya di kawasan majoriti Melayu muslim untuk PRU15 akan datang. Tindakan MCA ini menandakan bahawa mereka tidak sedikit pun relevan membawa suara umat Islam yang merupakan majoriti di tempat mereka,” katanya.


RM20 juta SJKC: Jangan layan tuntutan bersifat rasis

BANGI, 20 Zulhijjah 1441H, Isnin – Kerajaan tidak perlu melayan tuntutan dari pihak yang mahu peruntukan sebanyak RM20 juta kepada pembinaan Sekolah Jenis Kebangsaan Cina (SJKC) terus menerus disalurkan tiap tahun.

Ahli Jawatankuasa Pusat Ikatan Muslimin Malaysia (ISMA), Haji Zaizul Azizi Zaman berkata, peruntukan itu perlu dinilai kembali apatah lagi apabila ia diberikan kepada sekolah yang bersifat ‘memisahkan’ dan berasaskan kaum.

Beliau berkata demikian mengulas kenyataan Ahli Parlimen Kulai, Teo Nie Ching yang kecewa dengan reaksi negatif kerajaan Perikatan Nasional (PN) berhubung peruntukan kepada pembinaan Sekolah Jenis Kebangsaan Cina (SJKC) Poay Chai di Johor.

Nie Ching berkata, selepas Pakatan Harapan (PH) memerintah sepatutnya sebanyak RM20 juta diperuntukkan setiap tahun untuk tujuan pembinaan SJKC.

Katanya, jumlah peruntukan yang telah disalurkan kepada SJKC Poay Chai ialah sebanyak RM4 juta iaitu sebanyak RM1.5 juta pada tahun 2018 dan RM2.5 juta pada tahun 2019.

“Rancangan asal adalah untuk menyalurkan RM3 juta kepada jawatankuasa pembinaan pada awal tahun ini.  Tetapi, selepas perubahan pemerintahan – Perikatan Nasional (PN), tiada susulan berkenaan peruntukan ini.

“Saya telah bertanya beberapa kali kepada PN sama ada akan terus memberi peruntukan RM20 juta setahun untuk pembinaan SJKC, tetapi belum mendapat jawapan positif,” katanya.

Mengulas perkara itu, Zaizul berkata, kerajaan tidak wajar melayani sebarang tuntutan yang bersifat rasis dan tidak hormat kepada identiti kebangsaan.

Tegasnya lagi, pemisahan berasaskan kaum daripada peringkat sekolah juga telah terbukti membawa kepada perpecahan.

“Kerajaan sepatutnya memperkasakan sekolah kebangsaan untuk semua rakyat tanpa mengira kaum.

“Kita akan sokong sebarang usaha untuk membangun sistem pendidikan yang inklusif yang memupuk perpaduan,” katanya ketika dihubungi Ismaweb.net, hari ini.


Dakwaan Sanusi berfakta, tak gugat ketenteraman seperti isu Kalimah Allah

BANGI, 19 Zulkadah 1444H, Khamis – Tindakan undang-undang ke atas Datuk Seri Muhammad Sanusi Md Nor seakan-akan menunjukkan ‘ketakutan’ Kerajaan Madani terhadap dakwaan Menteri Besar Kedah itu.

Ketua Penerangan PAS Pusat, Khairil Nizam Khirudin berkata, siasatan yang dibuat adalah satu lagi episod hitam dalam sejarah demokrasi negara, apatah lagi ketika kerajaan PH-UMNO melaungkan kononnya kebebasan bersuara.

Walhal katanya, isu sejarah pemilikan Pulau Pinang yang dikatakan Muhammad Sanusi sebagai milik Kedah mengikut fakta sejarah.

“MB Kedah hanya berkata berdasarkan fakta sejarah iaitu apabila ada pihak membayar pajakan tanah kepada pihak lain, amat jelas menggambarkan tanah tersebut seperti bukanlah dimiliki pembayar itu.

“Kenyataan ini juga dijelaskan oleh bekas Perdana Menteri Malaysia, Tun Dr Mahathir Mohamad,” katanya dalam kenyataan, hari ini.

Khairil bagaimanapun tidak menafikan siasatan yang dijalankan polis adalah hak pihak berkuasa dan prosedur biasa.

Pun begitu, pihaknya melahirkan rasa kesal dengan tindakan ini kerana Menteri Besar Kedah hanya menyatakan fakta sejarah dalam pengetahuan beliau dan tidak menggugat ketenteraman seperti isu kalimah Allah.

“Kami berharap pihak berkuasa telus dalam siasatan dan melihat segala aspek termasuk fakta sejarah yang bukan rahsia lagi,” katanya.

Semalam, Bukit Aman mengesahkan telah selesai merakam percakapan Muhammad Sanusi berhubung kenyataannya berkaitan Pulau Pinang milik Kedah di pejabatnya di Wisma Darul Aman, Alor Setar.

Setiausaha Polis Malaysia (SUPM), Datuk Noorsiah Mohd Saaduddin berkata, rakaman itu dilakukan oleh Unit Siasatan Jenayah Terkelas (USJT), Jabatan Siasatan Jenayah (JSJ).

Sebelum ini, Perdana Menteri, Datuk Seri Anwar Ibrahim memaklumkan, polis sudah memulakan siasatan mengikut Kanun Keseksaan dan Akta Hasutan terhadap kenyataan Muhammad Sanusi.

Katanya, sebahagian daripada laporan sudah dikemukakan kepada Peguam Negara dan sedang menunggu tindakan selanjutnya.


7 gegaran gempa bumi landa Syria dalam 24 jam

DAMSYIK, 25 Muharram 1445H, Sabtu – Pusat Gempa Nasional Syria memantau tujuh gempa bumi ringan hingga sederhana sejak 24 jam lalu, lapor agensi berita SANA.

Pusat itu dalam kenyataan berkata, dua gegaran direkodkan di bandar Iskenderun di Turkiye dengan magnitud 3.4 skala Richter, manakala tiga lagi antara 2.6 dan 4.4 skala Richter turut dirasai di kawasan sama.

Gegaran ketiga berukuran 2.1 skala Richter pula direkodkan di utara Lubnan, dan gempa keempat di Cyprus berukuran 2.5 skala Richter, menurut kenyataan itu.

Pada Februari lalu, dua gempa bumi dahsyat berukuran 7.7 dan 7.6 skala Richter melanda selatan Turkiye dan utara Syria diikuti gegaran susulan.

Ia menyebabkan kemusnahan teruk bangunan, sekolah, kemudahan kesihatan dan infrastruktur awam lain di kedua-dua negara.

Menurut Pertubuhan Kesihatan Sedunia (WHO), sekurang-kurangnya 23 juta orang terjejas akibat gempa bumi itu.- Agensi


Stigma, diskriminasi sumbang penularan penyakit kusta

KUALA LUMPUR, 18 Jamadilakhir 1442H, Ahad – Stigma dan diskriminasi antara permasalahan dikesan masih dihadapi pesakit kusta yang akhirnya menyumbang kepada penularan penyakit itu dalam komuniti, kata Ketua Pengarah Kesihatan Tan Sri Dr Noor Hisham Abdullah.

Pandangan negatif ini katanya menyebabkan pesakit dan kontak rapat mereka bukan sahaja enggan kelihatan hadir di klinik, malah enggan disaring dan diberi rawatan untuk penyakit kusta.

“Sama-samalah kita berusaha untuk membasmi atau menipiskan stigma dan diskriminasi yang diyakini menjadi salah satu punca kepada penularan kusta dalam kalangan keluarga dan komuniti di lokaliti endemik di Malaysia,” katanya dalam kenyataan sempena Hari Kusta Sedunia 2021 bertemakan ‘Bersama Hentikan Kusta’.

Hari Kusta Sedunia disambut setiap tahun pada hari Ahad terakhir bulan Januari.

Dalam pada itu, Dr Noor Hisham berkata setiap anggota kesihatan dan pemimpin masyarakat juga perlu memainkan peranan masing-masing dalam mewujudkan kesedaran mengenai penyakit ini khususnya kepada komuniti di lokaliti endemik berisiko tinggi.

Beliau berkata Kementerian Kesihatan sentiasa komited untuk memperkukuh semua aktiviti kawalan dan pencegahan di bawah Program Kawalan Kusta Kebangsaan dengan penekanan diberikan terhadap pengesanan kes secara aktif dalam kalangan golongan berisiko di lokaliti endemik.

Sebagai rekod, Dr Noor Hisham berkata Malaysia telah mencapai tahap eliminasi kusta pada 1994 dengan kadar prevalen 0.9 kes bagi setiap 10,000 penduduk selari sasaran ditetapkan Pertubuhan Kesihatan Sedunia iaitu kurang daripada satu kes bagi setiap 10,000 penduduk. – Bernama


Undang-undang berkaitan judi diteliti

KUALA LUMPUR, 3 Rabiulakhir 1443H, Isnin – Kerajaan sedang meneliti undang-undang berkaitan judi sedia ada untuk tujuan pindaan penambahbaikan bagi memastikan undang-undang itu relevan dengan perubahan modus operandi sindiket perjudian terutamanya perjudian dalam talian.

Timbalan Menteri Dalam Negeri Datuk Seri Dr Ismail Mohamed Said berkata, justeru, Kementerian Dalam Negeri telah terlibat dalam kajian undang-undang berkaitan perjudian yang sedang dijalankan oleh Kementerian Kewangan untuk ditambah baik supaya sentiasa selaras dengan perkembangan semasa.

Beliau berkata, ia antara langkah yang diambil dan dirancang oleh kerajaan terutamanya Polis Diraja Malaysia (PDRM) untuk mengesan serta membanteras kegiatan perjudian yang dijalankan sama ada oleh orang perseorangan atau sindiket.

“Langkah lain adalah mengadakan operasi dan serbuan secara berterusan melalui Op Dadu termasuklah operasi bersepadu dengan kerjasama agensi lain seperti Suruhanjaya Pencegahan Rasuah Malaysia (SPRM) serta pihak berkuasa tempatan (PBT) untuk melumpuhkan kegiatan ini,” katanya pada sesi soal jawab di Dewan Rakyat hari ini.

Beliau menjawab soalan Noorita Sual (PH-Tenom) mengenai langkah dan tindakan undang-undang yang diambil bagi membendung dan membanteras perjudian dalam talian yang semakin berleluasa.

Ismail berkata PDRM juga bekerjasama dengan Suruhanjaya Komunikasi dan Multimedia Malaysia bagi sekatan laman sesawang perjudian di bawah Seksyen 263 (2) Akta Komunikasi dan Multimedia 1998.

Katanya, PDRM juga bekerjasama dengan syarikat utiliti seperti Tenaga Nasional Berhad (TNB) dan syarikat bekalan air untuk tindakan pemotongan bekalan elektrik dan air terhadap premis yang sering digunakan oleh sindiket perjudian.

Selain itu, PDRM juga mengambil tindakan terhadap pihak yang terlibat dalam kegiatan itu termasuk penjaga premis dan penganjur kegiatan perjudian tanpa lesen di bawah peruntukan undang-undang berkaitan judi sedia ada seperti Akta Rumah Judi Terbuka 1957 dan Akta Pertaruhan 1953.

Beliau berkata sebanyak 2,294 pertuduhan melibatkan perjudian dalam talian direkodkan di seluruh negara pada 2019; 2,911 pertuduhan pada 2020; dan 2,165 pertuduhan tahun ini. – Bernama


Berpuluh rakyat Palestin cedera bertempur dengan Israel di Tebing Barat

RAMALLAH, 12 Jamadilakhir 1443H, Sabtu – Puluhan penunjuk perasaan Palestin cedera pada Jumaat semasa pertempuran dengan tentera Israel berhampiran dua bandar di utara Tebing Barat, kata pegawai perubatan dan saksi.

Anggota perubatan Palestin berkata bahawa sekurang-kurangnya 15 penunjuk perasaan cedera akibat tembakan logam bersalut getah dan berpuluh-puluh mengalami sesak nafas selepas mereka terhidu gas pemedih mata yang dilepaskan oleh tentera Israel berhampiran Nablus dan Qalqilya.

Saksi Palestin berkata pertempuran tercetus antara berpuluh-puluh penunjuk perasaan dan tentera Israel selepas Palestin menganjurkan dua protes mingguan terhadap peluasan penempatan Israel baru-baru ini dan rampasan tanah di Tebing Barat, lapor Xinhua.

Mereka berkata pertempuran sengit di perkampungan Beit Dajan di timur Nablus, dan rakyat Palestin melemparkan batu ke arah askar, yang melepaskan tembakan getah dan gas pemedih mata untuk menyuraikan mereka.

Sementara itu, enam lagi rakyat Palestin cedera akibat tembakan logam bersalut getah yang dilepaskan oleh tentera Israel semasa bantahan di perkampungan Kafr Qaddum di timur Qalqilya.

Tiada maklum balas segera daripada tentera Israel berhampiran dua bandar di Tebing Barat.

Kementerian Luar Palestin dalam satu kenyataan berkata rakyat Palestin mempunyai hak untuk mempertahankan diri, mendapatkan hak sah mereka untuk menentukan masa depan mereka sendiri dan menubuhkan negara Palestin yang merdeka di sempadan 1967.

Israel menceroboh Tebing Barat dan Baitulmaqdis Timur, yang dituntut oleh Palestin, sejak perang Timur Tengah 1967. – Bernama


MAIWP salur RM937,000 bagi program gerobok rezeki di masjid, surau

BANGI, 13 Safar 1443H, Isnin – Sebanyak RM937,000 dana zakat Majlis Agama Islam Wilayah Persekutuan (MAIWP) disalurkan bagi membiayai Program Gerobok Rezeki MAIWP yang dilaksanakan di masjid dan surau di Kuala Lumpur, Putrajaya dan Labuan.

Program Gerobok Rezeki itu berfungsi sebagai platform membantu golongan miskin bandar dengan membekalkan barangan keperluan harian kepada masyarakat di 89 masjid dan 123 surau di tiga wilayah berkenaan.

Sumbangan melalui program itu juga selari dengan usaha MAIWP dalam menjejaki asnaf yang memerlukan, selain menyalurkan bantuan kepada ahli kariah majid dan surau yang terkesan akibat COVID-19.

Antara yang diagihkan secara bulanan di masjid dan surau terlibat ialah barangan makanan kering, kelengkapan mandian, pelitup muka dan barangan sanitasi.

Program itu dirasmikan Menteri di Jabatan Perdana Menteri (Hal Ehwal Agama) Senator Idris Ahmad di Masjid Jamek Al-Khadijah, Pantai Dalam, hari ini.

Turut hadir ialah Pengarah Jabatan Agama Islam Wilayah Persekutuan (JAWI) Datuk Mohd Ajib Ismail dan Ketua Pegawai Eksekutif MAIWP Mohd Nizam Yahya.

Program seumpama itu turut dilaksanakan di 100 sekolah di Kuala Lumpur dengan perbelanjaan RM500,000.

Pelaksanaan program itu merupakan inisiatif merentasi kaum serta agama, menjadikan semua keluarga murid daripada golongan B40 layak menerima bakul makanan itu, yang dilaksanakan dengan kerjasama pihak sekolah. – Bernama


Kenakan hukuman paling berat pada majikan belasah pekerja

BANGI, 6 Ramadan 1442H, Ahad – Hukuman paling berat mesti dikenakan terhadap majikan yang memukul dan mengugut dua pengawal peribadinya kerana berpuasa.

Ini kerana, majikan berusia 43 tahun itu bukan sahaja didakwa menyebabkan kecederaan kepada pekerjanya, tetapi lebih serius lagi kerana menghina agama Islam, tegas Datuk Dr Mohd Puad Zarkashi.

“Dia menghina agama Islam. Dia menghina Allah. Dia bukan Islam tetapi memaksa orang Islam jangan berpuasa.

“Dia memukul dan mencederakan. Dia mengacukan pistol kepada mangsa. Dia gangster. Jangan fikir dia boleh buat apa sahaja.

“Setelah menghina dan mencederakan orang Islam berpuasa baru nak minta maaf kepada YDP Agong? Harap pihak berkuasa jangan berkompromi. Hukuman paling berat mesti diambil,” katanya dalam kenyataan, hari ini.

Beliau turut mempersoalkan sama ada majikan tersebut akan meminta maaf seandainya dua pengawal peribadi yang menjadi mangsa pukul tidak membuat laporan polis.

“Apakah dia akan meminta maaf jika kedua dua mangsa tidak berani membuat aduan polis dan menjadi viral?

“Diharap ada pihak yang prihatin mengambil kedua mangsa tersebut bekerja di syarikat mereka sempena Ramadan ini.

“Semoga keberanian mereka mempertahankan agama dibalas dengan rezeki yang murah dan iman yang bertambah, kata Anggota Majlis Tertinggi UMNO itu.

Semalam, majikan yang merupakan suspek utama kes berkenaan memohon maaf kepada semua umat Islam di negara ini.

Dia menyatakan permohonan maaf kepada pihak media ketika dia dibawa oleh dua anggota polis di Ibu Pejabat Polis (IPD) Dang Wangi.

Sementara itu, menerusi laporan polis dibuat mangsa, polis menahan lima suspek dan merampas 100 kilogram emas serta mata wang Dollar Amerika keseluruhannya dianggar bernilai RM28.45 juta.

Rampasan itu turut membongkar kegiatan sindiket Along dan judi haram dijalankan syarikat milik majikan terbabit.


Tun Mahathir sedia kerjasama dengan Bersatu?

BANGI,12 Zulkaedah 1444H, Khamis – Tun Dr Mahathir Mohamad mengakui bersedia bekerjasama dengan Pengerusi Perikatan Nasional (PN), Tan Sri Muhyiddin Yassin sekiranya kedua-dua pihak mencapai matlamat sama.

Bekas Perdana Menteri itu berkata, usaha untuk memperjuangkan nasib orang Melayu perlu dijadikan matlamat selain menolak individu terpalit rasuah atau salah laku jenayah.

“Masyarakat Melayu yang berpecah mengikut politik kepartian mengakibatkan parti politik Melayu sukar untuk memperbetulkan sebarang keadaan.

“Kita hendak adakan kerjasama, tetapi matlamat mesti ditentukan. Kita (Melayu) berpecah jadi banyak parti, kita hilang kuasa.

“Bila hilang kuasa, kita tidak boleh betulkan keadaan yang merugikan orang Melayu. Sebab itu kita perlu bersatu,” katanya seperti dipetik portal tempatan, hari ini.

Mengulas lanjut, Tun Mahathir yang kini berusia 97 tahun berkata, kesediaan untuk bekerjasama hanya boleh dibuat dengan pihak yang faham dengan masalah yang dihadapi orang Melayu.

“Saya sedia bekerjasama dengan orang yang faham dengan orang yang faham dengan masalah besar dihadapi orang Melayu,” katanya.